text:
Vísindavøkan 2009
Vísindavøkan 2009 er farin aftur um bak og tiltakið eydnaðist eftir okkara tykki heilt væl.
Fyrsta kvøldið varð hildið í Skúladeplinum í Suðuroy mikukvøldið 23. september. Tiltakið gekk sera væl. Útivið 50 fólk vóru og lurtaðu eftir áhugaverdu framløgunum, sum vóru 3 í tali. Tað vóru Dennis Holm, Maria Skaalum Petersen og Ása Róin, sum løgdu fram.
Hóskvøldið 24. september var Vísindavøka á Náttúrugripasavninum í Havn. Her vóru umleið 40 fólk til framløgurnar hjá Hjálmari Hátún, Tóru Petersen og Onnu Mariu Fosaa.
Seinasta kvøldið var hildið á Norðoya Fornminnissavni í Klaksvík fríggjakvøldið 25. september. Nakað færri fólk, umleið 20, vór til framløgurnar hjá Katrin M. Næs, Karin Margrethu H. Larsen og Pál Weihe.
Vísindavøkan er partur av European Researchers’ Night, sum hvørt ár verður fyriskipað 4. Fríggjakvøld í september og í døgunum frammanundan. Tiltakið verður hildið í býum kring alt Europa. Endamálið við European Reserachers’ Night er at økja um áhugan fyri gransking og fyri granskingarúrslitum í samfelagnum.


c: text/html

text:
Mark Oliver Everett
Mark Oliver Everett betri kendur sum Mr. E (føddur 10. apríl 1963 í Virginia, USA) er ein amerikanskur tónleikari, sangari og sangskrivari. Hann stovnaði rocktónleikabólkin Eel í 1995 og er frontmaður har. Hann er sonur kenda amerikanska fysikaran Hugh Everett. Hann byrjaði at spæla trummur sum seks ára gamal og hevur skrivað sangir síðan hann var 10 ára gamal. Í 1987 flutti hann úr Virginia til California. Har gav hann sítt fyrsta tónleikaalbum út í 1992 hjá Polydor. í 2007 gav hann út sjálvævisøgubókina Things the grandchildren should know.

robotstxt: allowed

filter: keep


text:
Leikarahagtøl
Leikarahagtølini 1991 til í dag
Leikarahagtølini á FaroeSoccer umfata bara tær dátur, sum koyrdar eru í dátugrunnin, tvs. yvirorðnað aftur til 1991 (summar kappingar tó styttri aftur). Harumframt skal leggjast upp fyri at:
1) Dómaraseðlar kunnu mangla (sí yvirlit 1991-2006 her)
2) Dómaraseðlar kunnu vera mangulfullir og innihalda feilir
3) FaroeSoccer kann hava gjørt feilir
ad1)
Í teimum førum, har dómaraseðilin manglar (typiskt í lægri deildum/kappingum), koma so gott sum sikkurt dátur at mangla, tí hendan informatiónin er sjáldan at finna aðrastaðir – burtursæð frá úrslitinum og í nøkrum førum málskjúttunum.
ad2)
Stundum eru dómaraseðlarnir mangulfult útfyltir, bæði av dómaranum og feløgunum. Tað kann vera at:
1) Dómarar – serliga hjálpardómarar – ikki eru upplýstir, ella undirskriftirnar eru ólesiligar
2) Málskjúttar mangla (ella minuttøl og/ella málraðfylgjan)
3) Skiftingar mangla ella eru mangulfult upplýstar, t.d. bara hvør kom inn, ongi minuttøl v.m.
4) Ivasom kort, t.d. tvey gul ella beinleiðis reytt? Manglandi minutttøl
5) Longd leiktíð og brotsspørk eru ikki upplýst.
ad3)
Í nøkrum førum hevur tað verið at kalla ógjørligt at siga, hvør onkur leikari á dómaraseðlinum er, tí fleiri á sama liðið hava itið tað sama ella eru skrivaðir líka. Eitt dømi eru tvíburðarnir í Gøtu, Poul Arni Jacobsen og Poul Andrias Jacobsen, sum typiskt bara verða skrivaðir Poul A. Jacobsen. Hvør minnist aftur í tíðina 10-20 ár, hvør spældi osfr.?
Afturat hesum kunnu so sjálvsagt reint menniskjasligir inntøppingar- ella forritingarfeilir koma fyri. Hesir verða tó sjálvsagt rættaðir beinanvegin komið verður fram á (møguligar) slíkar.
Hesi tingini samanlagt gera, at summu leikarahagtøl – serliga tey í lægri deildunum/kappingunum skulu takast við ávísum fyrivarni, men tey kunnu vera mikið upplýsandi fyri tað – bara ikki 100 prosent.
Høvuðsmálið hjá FaroeSoccer er at finna og skráseta mest møguligt, men tað hevur eisini týdning at staðfesta, hvat manglar og ikki er til at finna. Hetta visti eingin, áðrenn FaroeSoccer skrásetti tað. Hetta merkir, at nú vita øll, hvat manglar, so kanska okkurt kann koma undan kavi undan væðingini onkustðani, men FaroeSoccer hevur tó ikki tær stóru vónirnar um hetta.
Leikarahagtølini 1991 og eldri
Tíðin frá 1942 til 1991 (serliga 1971-1991) má reint tekniskt taklast uppá ein annan máta enn tíðarskeiðið 1991/1992 til í dag. Høvuðsorsøkin er, at dómaraseðilin hetta tíðarskeiðið ikki upplýsir:
1) Hvørjir leikarar byrja inni, og hvørji byrja úti
2) Skiftingar
3) Málskjúttar
4) Minutttøl
Hetta, saman við at alt fleiri dómaraseðlar mangla (eisini í bestu deildini), jú longur aftur í tíðina man kemur (í fleiri førum heilir árgangir), ger, at FaroeSoccer neyvan fer at skráseta meira enn bestu deildina og steypakappingina aftur til byrjanina í 1942 og 1955.
Næst- og triðbesta mansdeildin og 1. deild kvinnur verða nøkur ár aftur í tíðina bert skrásett við úrslitum, so ein støða kann gerast burturúr kappingini. Skeringspunktið hjá næst- og triðbestu monnunum verður allarhelst 1976 og hjá kvinnunum 1985.
Ætlanin er tó at skráseta allar A-landsdystirnar hjá monnum og kvinnum, sum leiktir vórðu áðrenn altjóða limaskapin í UEFA og FIFA, aftur til byrjanina, tí hetta tilfarið er fyri tað mesta til. Hetta umfatar m.a. eisini luttøkuna á Oyggjaleikunum. Allir hesir nevndu dystir verða skrásettir sum óalmennir, men teir eru ikki minni áhugaverdir fyri tað.
Næsta stóra avbjóðingin hjá FaroeSoccer verður heilt avgjørt at skráseta hesa eldru tíðina. Størsti trupulleikin verður uttan iva at finna neyðugu tíðina, tí hetta arbeiðið man allarhelst koma upp í eitt heilt ársverk í research og skráseting fyri ein persón.


text:
Mánaðarskifti juni-juli 2006 var eg til Bindiráðstevnu í Hella í Íslandi.
Danska felagið Gavstrik er uppruni til bindirástevnu, sum ferðast kring norðurlond og var í 2006 í Islandi.
Íslendingar leitaðu eftir onkrum, sum kundi undirvísa í binding til sokallaðar "work-shops", og umvegis Gluggaglæmu fekk eg fyrispurning um hetta. Fyrst ynsktu tey, at undirvíst varð í at binda "traditionelt sjal og hjemmesko", men tey sóu skjótt, at ikki kom langt ávegis við einum bundnaturriklæði við uml. 350 eygum uppá fáar tímar, so tað endaði við, at undirvísast skuldi í at binda siðbundnar føroyskar skóleistar, men hetta var lættari sagt enn gjørt.
Í føroyum kunnu flestu tilkomnu kvinnur, og eisini ungu damurnar binda skóleistar, men uppskrift er ongin, so tað fyrsta bleiv at gera uppskrift eftir kønari vegleiðing frá eldri kvinnum, sum høvdu bundi skóleistar ein mansaldur - tó tað er eisini við skóleistunum sum við hondskriftini - ongin ger akkurát líka, men uppskrift bleiv gjørd á donskum og enskum.
Annars var túrurin eitt satt upplivilsi - vit vórðu 101 damur saman frá mánakvøldi til sunnumorgun, frá kl. 7.30 á morgni til uml. 23.00 á kvøldi, so tit kunnu ætla, eg var eitt sindur fløt, tá eg kom aftur til Føroyar. Eg var einsamøll úr Føroyum, so tað var eitt sindur einsligt, men damurnar sum komu úr ymiskum londum, so sum Japan, USA, Canada, Estlandi og annars øllum norðanlondunum, vórðu ógvugliga fyrikomandi.


text:
Tryggir og róligir karmar
Vit liva í eini einstaklingatíð, har tað er týðiligur tørvur á persónligari ráðgeving, tillagað hin einstaka, tá ið vit uppliva eitt andlát. Tað er alneyðugt, at stórt trúvirði er í samstarvinum aftaná ein slíkan miss. Seinasta Heilsan setur júst einstaklingin í miðdepilin við væl útbúnum starvsfólki, sum samsvara við tær avbjóðingar, tey avvarðandi standa við, viðhvørt brádliga og viðhvørt við tíð til umhugsni.
Hjálp í einari tungari tíð
Vit mugu øll fyrihalda okkum til, at lívið skal enda og tað verður ikki á sama hátt hjá øllum. Hjá tær, sum skal siga farvæl, kann tað vera torført og viðhvørt møtimikið sjálvur at finna fram til, hvussu tørvurin skal nøktast. Vit kunnu í samstarvi við teg taka ta tungu samtaluna og geva pláss fyri sorg, samstundis sum vit taka um endan fyri teg.
Eg eri altíð til reiðar til eina óbindandi samtalu. Hevur tú ella hava tit sum familja spurningar, ella vilja hava eina avtalu, fáa til samband við meg á telefon +298 51 30 70
- Biðja um og skaffa persónligar váttanir
- Leggja ætlan fyri sjálva jarðarferðina, m.a. ervi aftaná
- Bíleggja kistu, blómur o.a.
- Gera avtalu við kirkjugarð, steinhøggara o.a.


text:
Ítróttur
Guðmundur vann tryggan sigur
27. Sep 2011
Sunnudagin var Kongabrúgvin í Havn karmur um enn eina triathlon kapping, og aftur hesu ferð var tað Guðmundur Joensen, ið sigraði.
les meir
Nýggja Bridgefelag vann FM fyri feløg
25. Sep 2011
FM fyri feløg var spælt í Vági leygardagin. Hvørt felag var umboðað við einum liði
les meir
So verður aftur kappast í triathlon
20. Sep 2011
Komandi sunnudag verður aftur kappast í triathlon. Hesa verður verður aftur kappast í triathlon á OL teininum, men hesa ferð verður kappast á einari heilt...
les meir
U8 kappingarnar eru fyri børn
18. Sep 2011
U8 kappingarnar eru fyri børn, sum ganga í 2. flokki ella yngri.
les meir
Stovna felag fyri føroyskar Chelseafjepparar
15. Sep 2011
Sunnudagin hittast føroyskir Chelseafjepparar í Bowlinghøllini í Havn fyri at hyggja at dystinum millum Manchester United og Chelsea og fyri at stovna offisielt føroyskt Chelseafjepparafelag.


text:
Atlantic Airways setir kós ímóti suðurlondum
Atlantic Airways setir kós ímóti suðurlondum
Airbus-flogførini hjá Atlantic Airways fáa úr at gera hesa vikuna. Leygardagin flýgur felagið fyrsta túrin til Milano í Italia. Flogfarið er fullsett. Hetta er onnur farleiðin í suðurlond hjá Atlantic Airways. Hin er millum Føroyar og Barcelona.
Haraftrat byrjar samstarvið við Atlantic Rejser hesa vikuna. Fríggjadagin flýgur nýggja Airbus-flogfarið úr Billund til Hurgada í Egyptalandi, leygardagin gongur leiðin úr Billund til Antalya í Turkalandi og sunnudagin til Sharm el Sheikh í Egyptalandi.
Nýggju Airbus-flogførini hava økt munandi um virkismøguleikarnar hjá Atlantic Airways, og flogførini eru beinleiðis orsøkin til, at felagið hevur gjørt tvær samstarvsavtalur við Atlantic Rejser um flúgving suðureftir frá 2013 til 2016.
Ferðin til Milano leygardagin er eisini eitt vegamót í flogsøguni. Nú ber føroyingum til at flúgva beinleiðis úr Vágum til norðuritalska høvuðsstaðin at skoða verkini hjá so mætum listafólkum sum Leonardo da Vinci og annars njóta matstovur, handilslívið og góða veðrið har.
Úr Milano slepst eisini skjótt víðari til alskyns frítíðarpláss í Italia, eitt nú vatnbýirnar Como og Lecco og Venezia, Gardasjógvin og hövuðsstaðin í Toscana Firenze. Kendastur av hesum býum er helst Venezia, har siglt verður í gondol millum húsini.
Stjóraskifti í Atlantic Airways
17. novembur 2013
Fleiri ferðafólk og størri umsetning triðja ársfjórðing
01. novembur 2013
Atlantic Airways avlop fyrra hálvár 2013
21. august 2013
Ferðafólk undir læknahond í Bergen
30. juni 2013
Atlantic Airways gjørt nýggjan sáttmála uttanlands
4. mars 2013
Ársaðalfundur 2013
13. februar 2013
Atlantic Airways 17,1 mió. kr. í avlopi í 2012
12. februar 2013
Hoyringssvar til uppskotið um at lækka ferðaavgjaldið
22.jan 2013


text:
Leiðsluráðstevna um vikuskifti
vinna09-01-2017 - 13:20 - Jóanis Nielsen
Føroya størsta leiðsluráðstevna GLS - The Global Leadership Summit - verður nú fyri 9. ferð í Norðurlandahúsnium 13. og 14. januar. Árliga hava yvir 400 luttikið umframt at 400 ung møtast fríggjakvøldið.
Endamálið við ráðstevnuni er at geva leiðarum íblástur og amboð til at gerast enn betri leiðarar, har teir eru. Fyrilestrahaldararnir hava ymiskar viðkomandi vinnuligar og andaligar førleikar, ið á hvør sín hátt kveikja og bjóða einum av.
Føroyska íkastið í ár verður Jastrid Høj, skúlaleiðari í Frískúlanum Keldan, har hon ma. kemur at greiða frá um leiðsluroyndir og, hvussu ein visjón gerst veruleiki. Eisini verða tónleikainnsløg við Experiment, M.C. Restorff, Martin Joensen, Lisu Frederiksberg o.fl.
Útlendsku fyrilestrahaldararnir eru m.a. Bill Hybels, Stovnarin av Willow Creek í Chicago, Melinda Gates, Varastjóri í Bill & Melinda Gates Grunninum, John C. Maxwell, Leiðsluserfrøðingur og Danielle Strickland, Offiserur í Frelsunarherinum, sakførari og rithøvundur. Hesir verða allir vístir á stórskíggja.
Fríggjakvøldið kl. 21 er møguligt hjá 400 ungum at sleppa við til Ung-GLS. Á skránni verður ein fyrilestur við Albert Tate - umframt tónleikur og framførslur.
Ung-GLS er ókeypis, og ikki er neyðugt við tilmelding – men plássið er avmarkað.


text:
Ari av Rana
06.02.2018 - 22:18
Ítróttur > Ítróttur > Fótbóltur
Tríggir FA Cup umdystir vórðu spældir í kvøld, og serliga eru tað Swansea fjepparar, sum kunnu fegnast í kvøld.
Swansea spældi á heimavølli móti heimsins elsta skrásetta fótbóltsfelag, Notts County, og gjørdu ikki minni enn at vinna 8-1. Longu í hálvleikinum var støðan 4-1 til felagið úr Wales, og ilt gjørdist bara verri, tí Swansea skoraði fýra ferðir afturat.
Rochdale, sum spælir í triðju bestu deildini í Onglandi, vann 1-0 á heimavølli á Miwall úr næst bestu deildini. Einsamalla málið skoraði Ian Henderson, tá 54 minuttir vóru spældir.
Síðsti dysturin var millum Birmingham City, sum liggur aftarlaga í næst bestu deildini, og Huddersfield, sum ikki hevur vunnið í seinastu fimm dystunum í Premier League. Spenningur varð, tí at eftir 90 minuttir var støðan 1-1. Tí mátti longd leiktíð til, og tá var eingin ivi í hvat liðið hevði meiri orku. Huddersfield gjørdi ikki mætari enn at skora tríggjar ferðir, so at endaliga úrslitið gjørdist 1-4 til Premier League felagið.
Støðan í kvøld:
Swansea City – Notts County 8-1
Rochdale – Millwall 1-0
Birmingham City – Huddersfield Town 1-4


text:
Oyggin Sri Lanka er úti fyri landssynningsstrondini í India. Sri Lanka er gitið fyri sínar tropisku pálmastrendur, høgu, brøttu fjøllini og fjølbroytta dýralívið, ið fær mong ferðafólk at koma hagar. Seinastu árini er ferðavinnan heilt nógv minkað av borgararkrígnum, ímillum singalesar og tamilar, ið stríðast fyri at seta á stovn egið ríki norðast í oynni. Landbúnaður er høvuðsvinna, og helvtin av fólkinum arbeiðir í landbúnaðinum. Te, gummi og kokos verða dyrkað í stórum lundum og flutt út; men mesta grøðin er kortini rís.
Spentu viðurskiftini ímillum singalesisku myndugleikarnar og tamilar elvdu til borgarakríggj í 1983, í 2009 var friður fingin í lag. Tamilar settu seg upp ímóti, at singalesar skulu hava alt valdið og vilja hava sítt egna ríki norðast í oynni. Tamilar, teir flestu eru hinduar, eru 20% av fólkinum, og singalesar, teir flestu eru buddistar, eru 75% av fólkinum.
Størsta buddistiska høgtíðin í Sri Lanka, Esala Perahera, er í býnum Kandy í august mánaði. Tá fer skrúðgonga við vakurt prýddum filum ígjøgnum gøturnar; á einum fíli er gullskrín, og í tí er heilaga tonnin í Budda. Allar aðrar dagar í árinum er hon í Tann-templinum. Søgnin sigur, at tonnin varð bjargað, tá ið líkið av Budda varð brent á báli í 543 f. Kr.
Sri Lanka er kent fyri aðalseinar sínar, helst teir úr Ratnapura, "Aðalsteinabýnum". Í fjøllunum við býin eru bæði safirar, rubinar, topasar og ametystar og granatar. Sri Lanka bæði flytur út aðalsteinar, sum teir eru, og gjørd vøkur prýði.
Tedyrkan er stórídnaður í Sri Lanka. Mesta teið verða dyrkað í stórum lundum í hálendinum inni í landinum. Kaldari veðrið er, seinni veksur runnurin, og betri smakkar teið. Bara nýsprotnu bløðini verða hentað, og tey skulu virkast til te skjótast gjørligt, betri verður teið. 30% av útflutninginum í Sri Lanka er te. Seinastu árini hevur tevinnan fingið harða kapping úr londum, sum dyrkað bíligari, men vánaligari te.
Ferðavinnan er týdningarmikil í Sri Lanka. Tá ið borgarakríggið brast á, minkaði ferðavinnan heilt nógv, men nú veksur hon aftur. Sri Lanka er gitið fyri sínar vøkru sandstrendur á suður- og útsynningsstrondini og fyri buddistatemplini
minnisvarðarnar víða um í landinum.
Uttan um Indiska meginlandið eru trý høv: Arabiahav, Indiahav og Bengalhav. Fyri norðan eru hini ovurstóru Himaleiafjøllini. Indiska meginlandið er ógvuliga fjølbygt, og her býr um 1/5 av øllum fólki í heiminum. Nógv størsta landið er India, so Pakistan, Bangladesj, Nepal, oyggin Sri Lanka og lítla landið Butan. Mangan hevur verið ófriðarligt í indiska meginlandinum, og tað hevur mangan verið álopið uttaneftir. Í 19. og til miðju 20. øld var alt økið uttan Nepal og Butan bretskt hjáland. Stórur munur er á landslagnum og veðurlagnum, kavatakt fjøll fyri norðan, turrar sandoyðimerkur í útnyrðingspartinum og tropiskur regnskógur fyri sunnan.
Meginparturin av fólkinum í indiska meginlandinum býr á bygd og livir av landbúnaði. Bara í India eru 500.000 bygdir, og her búgva um 70% av fólkinum. Nakrar bygdir eru heilt smáar, í øðrum búgva mong túsund fólk. Flestu ættir hava búð í somu bygd í øldir og hava latið ættarliði eftir ættarliði kunnleika og royndir sínar.
Sermerkstasta veðurlagsfyribrigdi er monsunurin, sum hvørt summar lýggjur og vátur kemur uttan av havi inn yvir næstan alt Indianes. Monsunurin hevur alt at týða fyri bøndurnar, og kemur hann ikki við regni, er hungursneyð í durunum. Summi ár regnar so illa, at tað verður vatnflóð, ið elvir stóran skaða.
Monsunurin kemur av útsynningi um summarið og av landnyrðingi um veturin. Tá ið summarmonsunurin kemur uttan av Indiahavi, hevur hann lýggja og váta lut við sær, sum verður regn yvir turra og heita meginlandinum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Colombo
Høvuðsstaður (admin.):
Sri Jayawardenapura Kotte
Vídd: 65.610 km2
Fólkatal: 21.513.990
Alment mál:
singalesiskt
Átrúnaður:
buddisma 69% hinduisma 7% islam 8% kristindómur 6% aðrir 10%
Stýrirlag: fólkaræði, fleirflokkaskipan
Gjaldoyra:
srilankiskur rupi (LKR)


text:
Sverri Egholm
12.02.2018 - 21:54
Tíðindi > Vinna & Tøkni > Byggivinna
Tilboðini uppá ger av ravmagns- og trygdarskipanunum í Eystur- og Sandoyartunlinum vóru í dag latin upp. Tvey tilboð komu inn, skrivar tunnilsfelagið í tíðindaskrivi.
Tilboðið frá Roxel AS í samstarvi við m.ø. El-Service og LM Electric, ljóðaði upp á tilsamans 146,7 mió. krónur, meðan tilboðið frá ABB AS og Kvinnherad Elektro AS, var upp á 158,9 mió. krónur.
- Fyri at fáa fíggingina til vega í 2016, meðan fíggingarmøguleikarnir vóru góðir og rentan lág, vóru bert sjálvir tunlarnir v.m. bodnir út. Orsøkin var, at tað var ikki møguligt at fáa prosjektering og útboðið av ravmagns- og trygdarskipanunum liðugt fyrr enn til nú, samstundis sum tað var mett, at váðin við at bíða var ov stórur. Harumframt var møguligt at byrja fyrr upp á tunlarnar, enn annars, skrivar P/f Eystur- og Sandoyartunlar.
Tilboðini uppá ravmagns- og trygdarskipanir verða nú kannaði, fyri at tryggja, at tey eru í tráð við útbjóðingartilfarið og ikki eru villur í teimum. Ætlandi verður sáttmáli undirskrivaður í vár um arbeiðini.
Mynd: P/f Eysturoyar- og Sandoyartunlar


text:
Mórubróðir (moraættin)
Guttigadus latifrons Holt & Byrne, 1908
Stødd: Mórubróðir verður upp í 19 cm úr trantinum aftur í klingruna.
Dýpi: Hann er við botnin og uppfrá, á dýpum millum 770 m og 1875 m.
Litur: Inni í kjaftinum og í táknaholunum er hann dimmur, annars veitst einki um litin.
Teinar: R1 + R2 69-82; G 61-76.
Lýsing: Tjúkkastur er mórubróðir um bulin, hann hevur klæna klingru og tvær ryggfjaðrar, mest sum samanvaksnar. Fremra er lítil og tríkantað, hægst framman. Fyrsti teinur er eins høgur ella eitt sindur hægri enn teinarnir í aftaru ryggfjøður. Aftara ryggfjøður er long, kemur heilt aftur í klingruna. Gotfjøðurin er næstan eins long, og hon kemur næstan fram á hálva uggafjøðurina. Sterturin er lítil og rundur. Uggafjaðrarnar eru smáar, og tær eru festar beint undir fremra enda á fremru ryggfjøður. Mórubróðir hevur smalar og nakað langar búkfjaðrar. Finnan er sera lítil. Kjaftklovin kemur aftur undir hálvt eygað. Høvdið er stórt, um 21-24% av heildarlongdini. Hann hevur stór eygu, og gronin er umleið líka long sum eygnatvørmátið. Hetta fiskaslagið er lítið kent.
Eyðkenni: Lítli fiskurin, stóra høvdið og klæna klingran.
Týdningur: Mórubróðir hevur ikki vinnuligan týdning.
ís: Mórubróðir
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Kári, samskiftisráðgevi
Mín uppgáva er at verja borg
Eg havi í nógv ár arbeitt sum journalistur á bæði bløðum, útvarpi og sjónvarpi. Á heysti 2009 søkti Landsverk eftir einum samskiftisráðgeva afturat, og eg fekk starvið.
Við so breiðum arbeiðsøki, sum Landsverk hevur um alt landið, er stórur tørvur á kunning- og samskifti, og ikki minst koma við rættari kunning.
Vit hava nógvar ymiskar uppgávur at taka okkum av ígjøgnum eina viku. Fyrst og fremst eru tað tíðindaskriv, dagføring av heimasíðu, at ráðgeva stjóranum og leiðsluni og øðrum starvsfólkum í fjølmiðla- og samskiftisspurningum. At taka okkum av samskifti og tænastum mótvegis fjølmiðlum, skriva kunngerðir, innanhýsis tíðindi, gera framløgur ella ráðgeva í sambandi við framløgur og annað.
Landsverk er ein stovnur, sum nógv hava eina meining um og eru skjót at finnast at, tá okkurt ikki gongur eftir vild. Okkara uppgáva sum samskiftisráðgevar er ikki at mála nakra glæstrimynd av stovninum, men á einum sonnum og reiðiligum støði royna at greiða frá, hvat er upp og niður í einum ávísum máli. Hetta gera vit við at leggja eitt nú tíðindaskriv á heimasíðuna, ið síðani verða send fjølmiðlum og tosa við fjølmiðlafólk, har vit út frá einum sakligum grundarlagi royna at lýsa eitt mál, so tað er so nær veruleikanum, sum yvirhøvur tilber.
Sum heild tykjast starvsfólkini at trívast væl her á Landsverki. Her eru nógvar fakligar avbjóðingar, og fólk við sera ymiskum – bæði longri og styttri - útbúgvingum. Hetta er við til at geva okkum ein bæði avbjóðandi og fjølbroyttan gerandisdag.
Kári Mikkelsen, samskiftisráðgevi og journalistur, stjórnardeildin


text:
Mannagongdin verður tann, at grønlendsku fyritøkurnar skriva eitt sonevnt pre-eksport sertifikat, sum verður váttað av deildin hjá Fødevarestyrelsen í Norðurjyllandi. Hetta verður so sent til føroyska útflytaran, sum leggur tað fyri Heilsufrøðiligu Starvsstovuna. Við støði í sertifikatinum skrivar Heilsufrøðiliga Starvsstovan so eina føroyska heilsuváttan uppá vøruna, treytað av at pre-eksport sertifikatið er rætt útfylt, og er váttað av Fødevarestyrelsen.
Higartil hava vantandi avtalur á Heilsufrøðiliga økinum haft við sær, at tað ikki hevur borið til hjá grønlendskum skipum at landa í Føroyum og síðani útflyta fiskin beinleiðis til marknaðir uttanfyri Evropa. Í staðin hevur Ísland higartil fingið ágóðan av hesum virkseminum.
Nú ber so til at útflyta til Kina, men áhugi er fyri at fáa líknandi skipanir fyri onnur lond eisini, m.a. útflutning av grønlendskum fiskavørum úr Føroyum til Russland og til fleiri lond í fjareystri.


text:
Deyði, hvar er nú broddur tín
1. Deyði, hvar er nú broddur tín?
Helviti, hvar er tín sigur?
Risin er aftur frelsari mín,
áður í grøv lagdur niður.
Roðar nú páskasól um fjøll,
vermir og gleðir hjørtu øll!
Tøkk havi Guð fyri lívið!
2. Lívsleiðin er ei meira tung;
livandi Jesus meg leiðir;
bæði hann styðjar gomul og ung,
breytina fyri teim greiðir.
Fylgir hann við á míni ferð,
einki mær tá til skaða er.
Tøkk havi Guð fyri lívið!
3. Songur tí berst um lond og høv
um páskaboðskapin bjarta,
fagurt hann ljóðar við opna grøv
inn í tað trúgvandi hjarta:
«Risin av grøv er frelsari mín,
deyði, hvar er nú broddur tín?»
Tøkk havi Guð fyri lívið!


text:
6.8.08
Sirenur og sjórænarar
Ókeypis uttandura leikur við sirenum og sjórænarum við Treasure Island á The Strip í Las Vegas (Myndir: Birgir Kruse)
Stóru gistingarhúsini, ið samstundis eru handlar og spælistøð, hava hvørt teirra ókeypis show. Treasure Island hevur eitt uttandura show við sirenum og sjórænarum. Skipini eru tvey, og evnið í søguni er tølandi sirenur av havsins botni. Tær koma í bardaga við sjórænaraskipið, ið søkkur og eftir miklan eld og skotbardga við nógvum dansi og tónleiki, vinna tær á monnunum. Tá leikurin er liðugur, flotnar skipið aftur og siglir avstað. Stórfingin framleiðsla.
at 4:21 PM
Labels: ferðafrásøgn


text:
16. mars 2018Nr. 22
Kunngerð um broyting í kunngerð um barsilspening til sjálvstøðugt vinnurekandi
(Leingja umsóknarfreistina)
§ 1
Í kunngerð nr. 90 frá 31. mai 2001 um barsilspening til sjálvstøðugt vinnurekandi verða gjørdar hesar broytingar:
1. Í § 4, stk. 1, 1. pkt. verður “6 mánaðir” broytt til: “1 ár”.
2. Í § 4, stk. 3, nr. 8 verður “, umframt váttan um, at móðirin ikki í tíðarskeiðinum, faðirin søkir um barsilspening, samstundis er frá arbeiði við løn ella hevur søkt um barsilspening frá Barsilsskipanini fyri hetta tíðarskeið” strikað.
3. Í § 9 verður “ella hefti” strikað.
§ 2
Henda kunngerð kemur í gildi dagin eftir, at hon er kunngjørd.
Samferðslumálaráðið, 16. mars 2018
Henrik Old (sign.)
landsstýrismaður
/ Rúni Joensen (sign.)


text:
Bśfelagsskapur Heygavegur 56 er partur av eind 12 ķ Trivnašardeplinum.
Bśfelagsskapurin heldur til į Heygavegi ķ Klaksvķk. Ķ bśfelagsskapinum bśgva 7 borgarar viš menningartarni. Borgararnir hava hvųr sķna ķbśš. Harumframt er ein 1 ķbśš, iš veršur nżtt til skrivstovu hjį starvsfólkum. Eisni veršur ķ ķbśšini gjųrd ein hųvušsmįltiš um dagin til borgararnar.
Ķ arbeišinum į bśfelagsskapinum veršur dentur lagdur į at stušla og vegleiša borgaran, soleišis at viškomandi hevur eitt so sjįlvstųšugt og virkiš lķv sum gjųrligt. Borgarin kann sjįlvur venda sęr til starvsfólkini og bišja um hjįlp, tį tųrvur er į tķ.
Gerandisdagar eru borgararnir til arbeišis ķ onkrari fyritųku ella ķ virknis- ella verkstilboši.
Ķ frķtķšini taka borgararnir lut ķ ymiskum frķtķšarvirksemi ķ fųroyska samfelagnum, sum t.d. ķ frķtķšarklubba, kvųldskśla, ymiskum ķtrótti og feršast ymsastašni ķ Fųroyum og uttanlands.
Ongin nįttarvakt er į bśfelagsskapinum. Borgararnir kunnu tó venda sęr til sambżliš ķ Mżlnutśni, um tųrvur er į hjįlp um nįttina.
Bśfelagsskapur Heygavegur 56
Heygavegur 56
700 Klaksvķk
Tlf. 297606Teldupost: heygavegur56@av.fo
Samband fęst viš eindarleišsluna her
Dagført tann 23-05-2018


text:
Frásøgn úr Sørvági og Kvívík
Eina ferð var tað ein harramaður. Hann átti ein húskall, sum æt Rasmus. Kona harramansins hevði sær ein bólara; honum visti harramaðurin einki av, sum vituligt; men Rasmus var góður vinur hennara og visti av øllum, ið hon hevðist at.
So er tað ein dagin, at harramaðurin skal fara út at ferðast, helst til at síggja landsgóðs sítt, sigur hann við konuna og orðar við Rasmus, at hann skal ríða aftaná.
Tá ið teir eru komnir nakað á leið, vendir harramaðurin sær á og spyr Rasmus:
“Hvad heder din fader? hvad heder din moder, din søster og din broder?”
Men Rasmus svarar einki: hann hevur munnin fullan av mati, sum harramanskonan hevur givið honum við til at eta eftir veginum; altíð gav hon honum so nógv framíhjá.
Harramaðurin spyr nú hetta sama tríggjar ferðir upp í røkur, men fær einki svar frá Rasmusi; hann hevur altíð munnin fullan.
So ríða teir, til teir koma til eini hús; har býr ein uppsitari hjá harramanninum. Uppsitarin er ikki heima; men kona hansara gevur teimum nátturð og vísir teimum eitt kamar við tveimum songum: har skulu teir sova. Hon sjálv svevur í einum kamari tætt hjá.
Síðan leggja báðir seg; men harramaðurin ætlar sær ikki at sova, tí hann veit, at uppsitarakonan leingist eftir honum.
Rasmus leggur seg í andvekur eisini, tí hann veit, at uppsitarakonan hevur harramannin til bólara.
Umsíðir, tá ið harramaðurin heldur, at nú man Rasmus vera sovnaður, krýpur hann so spakuliga fram um songarstokkin; men best sum hann er sloppin fram á gólv, rópar Rasmus:
“Nú veit eg, hvussu pápi mín eitur, hvussu mamma mín, systir og beiggi mín eita,” og tekur at siga harramanninum frá, hvussu tey øll eita.
Harramaðurin biður hann fyri Guds skyld tiga, fer aftur í songina og liggur so í andvekri eina løtu.
“Nú man Rasmus vera sovnaður,” heldur hann og fer fram; men í sama bili sker Rasmus í hitt sama rópið sum fyrr, so harramaðurin noyðist aftur í songina. Á sama hátt gongst honum triðju ferð, ið hann roynir at sleppa sær út. Nú er dagur, og harramaðurin er spinnandi argur.
So fara báðir upp og til gongu heim aftur. Harramaðurin rýmir fastandi; men Rasmus hevur goymt sær nakað lítið eftir av matinum, hann hevði við sær dagin frammanundan.
Sum teir ganga, koma teir at einum beinhúsi, og harramaðurin biður Rasmus fara inn og hyggja at beinunum.
Tá ið hann kemur aftur, spyr harramaðurin hann, hvussu beinini síggja út.
“Tey eru svørt,” sigur Rasmus.
“De høre dig og dine lige til,” sigur harramaðurin.
Teir koma til annað beinhúsið; harramaðurin sendir aftur Rasmus inn, fær somu frágreiðing og gevur sama svar.
Triðja beinhúsið koma teir til, og Rasmus verður uppaftur sendur inn til at hyggja at beinunum. Hann kemur út og sigur, at tey eru hvít, og
“de høre dig og dine lige til” er hann so kvikur at leggja afturat, áðrenn harramaðurin fær orðið upp.
Tá ið teir koma at harragarðinum, sleppur Rasmus sær frammanundan - hann veit, at harramanskonan hevur bólaran hjá sær.
Tá eru tey bæði, harramanskonan og bólarin, setst til borðs; men nú ið so er statt, verður hon sjálv at seta alt til viks í stórum skundi. Bólaranum sleppir hon so brádliga gjøgnum ein lemm niður í kjallaran - tað er ikki long tíð til at umráða seg.
Tá ið harramaðurin kemur, sigur Rasmus við hann, at tað stendur steik til hansara í ovninum og vín og søtar køkur á niðastu hill í kovanum.
Harramaðurin heldur, at kona hansara kann ikki hava hesar rættir; men Rasmus vísir honum á. Tá blíðkast harramaðurin eitt sindur.
Um kvøldið tá ið tað líður til nátturðarmála, sigur harramaðurin við konuna:
“Í kvøld skal Rasmus ongan nátturð hava, tí hann hevur forsæð seg, og í kjallaran skal hann vera koyrdur eisini og vera har í nátt.”
“Tað er synd at gera við hann,” heldur konan.
“Nei,” sigur harramaðurin: “hann hevur forsæð seg illa.”
Konan skynir, at tað batar einki at halda ímót, og so verður Rasmus latin niður í kjallaran. Men mat stakk hon til hansara, sum vanligt, tá ið harramaðurin ongan nátturð vildi lova honum at fáa. Hesin kjallari var beint niðri undir stovuni, sum harramaðurin og konan svóvu í.
Sum tey eru løgst bæði, hoyra tey Rasmus syngja niðriundir.
“Hvat man vera um handa stakkals Rasmus í nátt?” sigur harramaðurin: “man hann vera freistaður?”
“Tað er ikki løgið í, um so er,” heldur konan: “at fara niður í hatta myrka holið, svangur og einki at eta.”
Rasmus rakar við bólaran har niðri í myrkrinum, tekur hann naknan, koyrir hann í eina tjørutunnu og so aftur í eina fjaðratunnu. Hin torir ikki at láta í.
Nú tekur Rasmus at syngja so ræðuliga, at tey fáa ikki blund í eyguni.
Harramaðurin heldur, at tað er best at lova honum upp, tí eingin fær sovið fyri honum.
Rasmus hoyrir tey tosa hetta sínámillum, stillar mannin fyri kjallaralemmin, og tá ið harramaðurin kemur at gloppa lemmin, koyrir hann hann upp ígjøgnum.
Maðurin leyp í lásin og var uttandura við tað sama.
Tað var ikki løgið, at hann hevði sungið, tá ið hann hevði havt hetta spøkilsið hjá sær, segði harramaðurin við Rasmus og bað hann koma upp.
Tá fekk Rasmus alt gott.
Men bólarin var so pøstur eftir hesari ferð, at hann kom ikki aftur.
Síðan er einki meira at siga frá teimum uttan tað, at harramaðurin doyði, og at konan giftist uppaftur við Rasmusi.
Frásøgn: Lovisa Djonesen, Sørvági (eftir Jóhannu Jógvansdóttur, Kvívík)
Jakob Jakobsen: ”Færøske folkesagn og æventyr”, 1898-1901
Ævintýrið er her endurgivið við stavseting Hammershaimbs.
24 AT 1358 A, C


text:
Category Archives: Lesarin skrivar
Henrik Old: Er tað nú so, at avgerðin er tikin?
Suðuroyartunnilin má á dagsskránna nú !
TAKK !
– At skrýða seg við læntum fjaðrum
Tað er ikki sørt, at løgmaður, landsstýrisfólk og tingfólk í sambandi við fíggjarlógaruppskotið heiðra seg
Loysn á bústaðartrupulleikunum liggur beint fyri durunum – heildarognarpartar
Suðuroyar Sparikassi fegnast stórliga um fólkavøksturin í Føroyum. Og sum orðatakið sigur: “Vandi er í hvørjari
2 fólk á ferð
Fyri hvønn er tað ein forðing at Heilsuskúlin liggur í Suðuroy?
Heilsurøkt, heilsuhjálp og starvsbrøkur
ALS – Sjokk !!
Bjarni Hammer: Arbeiðsloysisskipanin ætlanir um at stovna sín egna heilsuskúla! Hendan greinin kemur eftir, at ein “kveikjari”
Tvøráfólk roynast fullvæl enn…
Páls Høll – ein sólskinssøga ella “ein lortur”?
Niclas Heri Jákupsson hevði einaferð framløga í VB-húsinum, har eitt tema var lívsáskoðan. Minnist at
Minningarorð um Tórfinn Smith
Mentamálaráðið stuðlar sálarligum harskapi av børnum.
So endurtók sjónleikurin seg! Næmingarnir fóru spentir til songar í gjárkvøldi, tí teir vildu vera væl
Páls Høll helst bíligasti svimjihylur í vesturheiminum
Ongin segði, at tað skuldi verða lætt at lesa roknskapir! Dimmalætting kókar í vikuskiftinum søgu uppá
Ávaring/áheitan til Vinnumálaráðið og politisku skipanina annars
Seinastu tíðina hava aliloyvini á Hvalbiarfirði og Hovsfirði fingið sera nógva umrøðu. Støðan er jú tann
Yngru kommunulæknarnir opið bræv til Sirið Stenberg
Suðuroyggin á vandakós !
Nøkur fá minningarorð um mín góða vin Tummas Michael!
Dennis Holm: Einar javnari Føroyar?
Í einum av fyrstu brotunum í samgonguskjalinum hjá landsstýrissamgonguni millum Javnaðarflokkin, Tjóðveldi og Framsókn stendur: ”Vit


text:
- Tíðindi, mentan og ítróttur
Boðini innkomin til Bláa Skýlið í Klaksvík
Bláa skýlið er liður í heildarætlanini fyri stadionøkið, sum við hesum og øðrum komandi verkætlanum fer at lúka altjóða krøv, skrivar heimasíðan hjá Klaksvíkar kommunu.
Arbeiðið er bólkað í trý: høvuðsarbeiðstøka, EL og hiti,vatn og sanitet, og trý tilboð komu inn i hvørjum bólki.
Norðhús vann útbjóðingina um høvuðsarbeiðstøku. Norðhús kann gera arbeiðið fyri 13 milliónir 994.000 krónur.
El-arbeiðið vann El-in, sum kann gera arbeiðið fyri 565.079,13 krónur.
Og Blikksmiðjan skal gera hita, vatn og sanitet-arbeiðið fyri 1.008.528,90 krónur.
Samlagt fer arbeiðið at gera Bláa skýlið at kosta góðar 15,5 milliónir krónur.
Sí eisini


text:
Her kemur annar partur av einum lítlum afturliti av tí, ið hevur verið at sæð á Olsen Olsen í 2013.
Juli:
- Sunnvá bloggaði um sín Roskilde Festival
- Og Solveig bloggaði um sín eina dag á Roskilde Festival
Í august hildu vit summarfrí
September:
- Sunnvá hevði føðingardag, og vit ótu á Tony's
- Knút hevði DJ-føðingardag, hann fylti 33 1/3, og vit hátíðarhildu við kaku
Oktober:
- Sunnvá tók fleiri fantastiskar myndir tá vit vóru á Louisiana á føðingardegi hennara
November:
- Solveig vísti ynskilistar og jólagávuhugskot her og her
- Vit vitjaðu design-keypsstevnuna Blickfang
Desember:
- Royndirnar hjá Sunnvá vóru lidnar og Solveig bleiv cand.mag.
- Solveig vísti sínar jólagávur
Vit vilja fegin nýta høvið at takka tykkum fyri at klikkja inn á síðuna hjá okkum (eisini tá ikki so nógv er á skránni)! 1.1.2013 kom fyrsti postur frá okkum á okkara nýggju blogg-adressu og -heimi, og vónandi er nógv gott í væntu komandi ár. Gott nýggjár!
31.12.13
30.12.13
2013 - Afturlit, 1. partur
2013 hevur verið eitt gott og hendingarríkt ár hjá okkum báðum. Á blogginum hevur ymiskt verið á skránni. Her er eitt lítið úrval og afturlit av postum, sum hava verið á Olsen Olsen í 2013.
Januar:
- Vit ynsktu vælkomin til Olsen Olsen
- Sunnvá flutti úr Føroyum til Keypmannahavnar
- Solveig bloggaði um framsýningina 'Vinylens revival' á Designmuseum Danmark
Februar:
- Vit bloggaðu um verkið '5.2 Hvussu ljóðar Føroyar'
- Sunnvá bygdi eitt stativ til klæðini hjá sær
Marts:
- Sunnvá bloggaði um túr sín til Fiji
- Solveig deildi eina yndis-uppskrift, ið enn er ein fastur rættur
- Knút og Solveig vóru í Berlin og funnu nakrar serligar plakatir
Apríl:
- Solveig vísti framm síni yndis vintage pløgg
- Vit bloggaðu um maskulinar kvinnur og femininar menn í modell-heiminum her og her
Maj:
- Tvey outfit-posts vórðu kunngjørd her og her
- Knút og Solveig vóru í Lissabon og feraðust
Juni:
- Vit bloggaðu um hvar okkum dámar at eta ein lættan bita í Keypmannahavn
- Solveig var í Brighton og keypti ymiskt í Boots
Januar:
- Vit ynsktu vælkomin til Olsen Olsen
- Sunnvá flutti úr Føroyum til Keypmannahavnar
- Solveig bloggaði um framsýningina 'Vinylens revival' á Designmuseum Danmark
Februar:
- Vit bloggaðu um verkið '5.2 Hvussu ljóðar Føroyar'
- Sunnvá bygdi eitt stativ til klæðini hjá sær
Marts:
- Sunnvá bloggaði um túr sín til Fiji
- Solveig deildi eina yndis-uppskrift, ið enn er ein fastur rættur
- Knút og Solveig vóru í Berlin og funnu nakrar serligar plakatir
Apríl:
- Solveig vísti framm síni yndis vintage pløgg
- Vit bloggaðu um maskulinar kvinnur og femininar menn í modell-heiminum her og her
Maj:
- Tvey outfit-posts vórðu kunngjørd her og her
- Knút og Solveig vóru í Lissabon og feraðust
- Vit bloggaðu um hvar okkum dámar at eta ein lættan bita í Keypmannahavn
- Solveig var í Brighton og keypti ymiskt í Boots
28.12.13
FOTN
Eg lesi fleiri 'beauty-blogs', hyggi at 'beauty-bloggers' á Youtube, fylgi teimum á Facebook og Instagram. It's my guilty pleasure! Eitt sum hesar madammurnar ofta posta myndir av, er teirra FOTN/FOTD sum er ein stytting av 'face of the night/day'. Og her fáa tit so mítt FOTN 2. jólakvøld:
Nars, One Night Stand Blush Palette // Bourjois, Happy Light, Foundation // Barry M, Gelly Nail Paint, Blood Orange // Maybelline, Brow Drama // Maybelline, The Rocket Volume // Rimmel, Scandaleyes eyeliner // Laura Mercier, Secret Camouflage Concealer // Maybelline, Colour Tattoo í Bad to the Bronze // Mac, Paint Pot í Painterly // Mac, eygnaskuggar í Omega og Charcoal Brown
26.12.13
Jólaúrskurðurin
Seinastu jóladagarnir hava bjóðað uppá heimligan hugna, nógv gott at eta, vitjanir og gleði. Jólaaftan vóru nógvir pakkar undir trænum, og alt hetta omanfyri (og meira til) var til mín. Eg eri so glað fyri alt. Laterna Magica eftir Ingmar Bergman verður tann 12. bókin sum eg fari at lesa í ár (sí hetta postið frá fyrr í desembur)
Lætt og leskiligt, 4arin // Moonrise Kingdom // Oceans 11, 12 og 13 // Allir 8 Harry Potter filmarnir // Nomess skuffur // Laterna Magica, Ingmar Bergman // It, Alexa Chung // L'Occitane hondkrem // Moroccan Oil treatment // Chelsea boots frá Topshop // Skóleistar // Fremmandamaðurin, Albert Camus // 4D, Sissal Kampmann // Prædikarin, Jógvan Isaksen
Óførur hósdagur, jóla-íslett
17.12.13
Eg gleði meg!
15.12.13
Infinity
The Ones2Watch. Amanda Nørgaard ger tað gott! Á heimasíðuni liggja fleiri fangandi og feitar myndarøðir. Tjekka tað út!
Myndafólk: Oliver Stalmans, stíling: Franciska Hjermov, hár og makeup: Mette Thorsgaard, modell: Amanda Nørgaard.
Myndafólk: Oliver Stalmans, stíling: Franciska Hjermov, hár og makeup: Mette Thorsgaard, modell: Amanda Nørgaard.
13.12.13
9 sangir
Eg datt framá eina grein í einum blaði, har dugnaligi og plátuaktuelli tónleikarin Allan Tausen valdi 10 ymiskar sangir og segði eitt stutt orð um teir. Eg helt tað vera áhugavert at síggja hvørjir sangir Allan valdi og hvønn týdning teir høvdu fyri hann.
Her fáa tit 9 sangir sum mær dámar ótrúliga væl og hava ein serligan týdning fyri meg. Tær ymisku pláturnar sum sangirnir hoyra heima á eru eisini allar framúr góðar.
Fekk plátuna í føðingardagsgávu. Eg kendi einki til Mazzy Star áðrenn, men fyri hvørja gjøgnumspling hevur hon fingið størri týdning - serliga fyrsta skering.
Eg kann ikki annað enn at gerast glað tá eg hoyri hendan sangin. Hesin sangurin og skeggið hjá Devendra Banhart spæla eisini ein serligan leiklut í, at Knút og eg hittust fyrstu ferð.
Og sjálvandi skal ein Knút-sangur eisini við. Hendan sangin fekk eg sendandi tá vit høvdu verið saman í 3 ár. Elski The Jesus & Mary Chain, Just Like Honey referansuna.
Raising Sand er ein av mínum yndis-plátum, og sangurin um hvussu drongurin og spákvinnan gerast forlipt hevur eitt serliga feitt groove.
Eg fái altíð eitt dumt 'reality check' sum snýr seg um hvussu absurd lív á jørðini er, tá eg hoyri henda sangin. Eisini er sangurin offisielli rokk sangurin hjá Oklahoma frá 2009-2013!
Harvest - Besta pláta í verðini? Í hvørfall í topp hjá mær. Neil Young er eisini ovast á listanum yvir tónleikarar eg kundi hugsað mær at farið á konsert hjá.
Eitt perfekt bland av punk, yrking og attitude. Lærdi Patti Smith at kenna í 2013, og havi havt nakrar góðar løtur saman við henni hetta árið.
Eg kundi gott hugsað mær at ferðast til Marrakesh, og teir seinastu 3 dagarnir havi eg gingið og murrað henda góða sangin.
Og til endans kemur ein joker - nemliga eitt remix! Vit vóru á Depeche Mode konsert í Malmö 9. desembur, og tað var ein fantastisk konsert. Depeche Mode upptraðka við remix-versiónini av hesum sanginum, og tað riggaði væl.
12.12.13
!
5.12.13
Minst eina bók um mánaðin
Hetta árið hevur borið dám av, at eg havi skrivað serritgerð. Tí eru einans 11 bøkur at finna á myndini omanfyri; juli mátti bøta fyri summarfrí, plátuútgávu, keldum og yrkisbókmentum. Kanska fái eg kroyst eina bók aftrat uppí desembur, tí eg havi næstan ikki lagt krimi-skaldsøguna Brot frá mær! Ein spennandi og væl skrivað krimi.
Januar: Tann fimti maðurin, Jógvan Isaksen
Februar: Just Kids, Patti Smith
Marts: Great House, Nicole Krauss
Apríl: Kristin Lavransdóttir, Húsfrúgv, Sigrid Undset
Maj: The Death of Bunny Munro, Nick Cave
Juni: Laterna Magica 1, Ingmar Bergman
August: Morgun og kvøld, Jon Fosse
September: Klodernes kamp, H.G. Wells
Oktober: Barbara, Jørgen Frantz Jacobsen
November: Love all the People, Bill Hicks
Desember: Brot, Páll Nolsøe
3.12.13
Mother og Catching Fire
Subscribe to: Posts (Atom)


text:
Orð: Sámal Andrias Weihe
Lag: Joh. Crüger
1. Jesus, kom og hjá mær ver,
leið meg fram við Andans megi,
so at eg í tíni gerð
fullvæl meg av hjarta gleði.
Lýs mær gjøgnum dimmu nátt,
leið tú meg og gev mær mátt.
2. Myrkurs veldi flýggja má,
tá tú sendir náði tína,
tín er Andans kraftin svá,
at tað ónda er at dvína.
Alt hitt vánda liðið skal
við ósigur rýma val.
3. Um tær alt vil standa mót,
sum tað ringa fram her alir,
tú tað tekur upp við rót,
tá tú náðarorðið mælir,
sáar sáð í búna jørð,
so við Andanum tað grør.
4. Alla vón og alt mítt lit
seti eg á náði tína,
ei á mannaverk og vit,
hvussu holl og sterk tey sýna.
Náði tín nóg mikið er,
ei mær tørvast meira her.


text:
Neyðugt við nýggjari dagsskrá í búskaparpolitikkinum
Búskaparráðið hevur saman við Hagstovuni mett um BTÚ-vøksturin í leypandi prísum í ár og komandi ár. Vøksturin í 2015 og 2016 í leypandi prísum er mettur til ávikavist 2,5% og 2,2%. Fyri 2014 er vøksturin mettur til 3,7%.
Búskaparráðið leggur í hesi frágreiðing dent á:
- Broytingar í serligum eftirspurnings- og útboðsviðurskiftum í búskapinum, sum ávirka konjunkturgongdin.
- Fíggjarliga haldførið í almenna búskapinum, og hvussu hetta haldførið verður ávirkað av stórum demografiskum broytingum í komandi áru.
Tað sum hevur hildið uppi búskaparvøkstrinum seinastu árini er serliga prísgongdin á útfluttum alilaksi, gongdin í útflutninginum annars, gongdin í íløguvirkseminum og gongdin í privatu nýtsluni. Mett verður at vøksturin í privatu nýtsluni upp á eitt sindur longri sikt kann fara at verða avmarkaður av lágu føroysku pensiónsuppsparingini og tvungnu pensiónsnýskipanini, og at hetta kann koma at avmarka búskaparvøksturin. Við núverandi tøkni er eisini avmarkað hvussu nógv alivinnan kann vaksa, og við givnum kvotum, eisini hvussu nógv nøgdirnar av pelagiskum fiski kunnu vaksa. Útlit eru ikki til broytingar í botnfiskaveiðuni. Eitt annað sum hevur eyðkent gongdina seinastu árini er at ein vaksandi partur av búskaparvøkstrinum er fallið kapitalánarum í lut og ikki løntakarum.
Stórar demografiskar broytingar fara at gera seg galdandi í komandi árum. Hesar broytingar fara alt annað líka – givið ynskinum um varðveislu av vælferðarstøðinum – at hava við sær stóran útreiðsluvøkstur hjá almenna geiranum. Í komandi árum fer hetta at halda fram við stórari styrki, og fer hetta at fáa eyðsýndar fíggjarligar avleiðingar. Hetta fer eisini at gera tað ómøguligt at halda fram við tí sama politikki, ið higartil hevur verið settur á dagsskránna.
Útrokningar hjá Búskaparráðnum vísa at haldførisindikatorin fyri almenna geiran í Føroyum er -5%. Hetta merkir at útreiðslurnar og/ella inntøkurin hjá almenna geiranum varandi skulu tillagast við 5% av BTÚ, sum í 2015 svarar til umleið 750 mió. kr.
Búskaparfrágreiðingin er at finna á her
Um nakar ynskir at fáa viðmerkingar til várfrágreiðingina 2015, kann viðkomandi venda sær til Sverra Hansen, formann, á tlf. 28 41 32


text:
Kundaprát
Góð fíggjarplanlegging og tær røttu tænasturnar, geva tær eitt grundarlag til at taka skilabetri avgerðir. Við kundaprátinum fært tú yvirlit yvir samlaða fíggjarlívið og fíggjartørvin hjá tær og familjuniLes meira
Uppsparing
Í Eik hava vit fleiri góðar uppsparingsmøguleikar til tín, allir við høgari rentu, alt eftir hvussu nógv tú setir inn, og hvussu leingi peningurin er bundin
Brúkskontur
Brúkskonturnar hava eitthvørt við gerandisdagin, inntøkur og útreiðslur at gera. Summar hava tilknýttan kassakreditt, aðrar stýra tínum útreiðslumLes meira
Lán
Uttan mun til um talan er um keyp av íbúð, bili, ferð ella onkrum øðrum, loysir seg at vera væl fyrireikað/ur og fáa góða ráðgeving. Eik bjóðar ymiskar lánimøguleikar alt eftir hvør tín tørvur og fíggjarstøða erLes meira
Kort
Tað er týdningarmikið, at tú hevur tað kortið, ið hóskar til tín. Til ber at hava bæði Visa/Dankort og MasterCard knýtt at somu kontu. Eik bjóðar ymisk kort alt eftir tínum tørvi og aldri
Private Banking
Private Banking arbeiðir við ráðgeving og røkt av múgvandi kundum. Endamálið hjá okkum er at veita eina góða tænastu, við denti á at røkja tín tørv og tíni ynskiLes meira


text:
Útgivið tann: 07.10.2013
Lesiframburður (Jógvan í Lon Jacobsen)
Skrivað hevur: Jógvan Andersen
Í gjáramorgunin tosaði eg um ótýðiligan framburð hjá útvarpsfólki. Tað øvuta kemur meira enn so fyri: at upplesarar líkasum gera sær ov stóran ómak við upplestrinum og lata hvørt ljóð koma fram í upplestrinum. Tað er ikki rættur framburður, tá ið lisið verður t.d. bygdirnar og bilarnir, tí tað er gamalt eyðkenni í føroyskum at r’ið í orðum sum bygdir og bilar, hvørvur í framburðinum, tá ið tann bundna endingin kemur afturat, soleiðis at tann rætti framburðurin er /bigdinar/ og /bilanir/. Hetta sæst í gomlum uppskriftum av føroyskum.


text:
Tíðindaskriv
14.05.2018 - 07:53
Mentan > List > Filmslist
Ein forvitnislig útgáva verður útgivin komandi hósdag.
Eitt listaverk, sum samansjóðar tað skrivaða orðið, tónleik og filmslist til at skapa eina heildarmynd, eitt univers, ið nýtir Tórshavn sum snúningsás og hevur sera nýskapandi listaligar dygdir.
Talan er um Silvurbók.
Silvurbók er eitt yrkingasavn eftir Trygva Danielsen, sum snýr seg um, hvussu tað kennist at vera ein ungur maður í Føroyum - serliga í høvuðsstaðnum. Hon er deild upp í tríggjar partar og viðger m.a. kærleika, sex, einsemi, trúgv, samfelag, sálarlív og nógv annað. Bókin er, sum sæst á myndini, hondteknað av høvundinum sjálvum, og hvørt eintak er heilt serstakt.
Trygvi kallar yrkingarnar orðasangir. Hetta hevur fleiri frágreiðingar. Ein er, at tær eru rútmiskar og musikalskar. Teir tríggir partarnir eru settir upp sum rørslur í eini symfoni við preludium og postludium í byrjan og enda. Ein onnur frágreiðing er, at bókin hongur saman við tónleikaútgávuni Silvurplátu eftir Silvurdrong, sum vann heiðurin "ársins nýggja navn" til FMA 2018. ein tónleikaplátu við 13 skeringum av orðasongum, ið líkjast hipphopp ella spoken word.
Afturat tónleikaplátuni verður eisini Geytavinnandi filmurin 111 góðir dagar, sum Trygvi hevur skrivað og leikstjórnað. Hesi bæði verkini, filmur og pláta, eru talgild og fylgja við í bókini sum ein download kota. Keyparin fylgir leiðbeiningunum aftast í bókini og skrivar sína kotu inn á leinkjuna, sum stendur upplýst.
Sostatt sambindir verkætlanin skaldskap, tónleik og filmslist, og tað føroyska málið er altíð í miðdeplinum. Tað verður vent, snarað og lagt afturat tónleiki og filmi á ein hátt, sum føroyingar ikki fyrr hava hoyrt ella sæð.
Hósdagin verður útgávutiltak kl. 15 í Gamla Bókhandli og kl. 17 í Rit og Rák.
Fríggjadagin kl. 16 verður útgávutiltak í Tutl.
Leygardagin verður útgávutiltak í Sirkus millum kl. 20 og 23.


text:
Minningarorð um havnarmannin Jóhan Isholm
f. 11/5-1941- d. 21/11-2012
Nú er tømt í Brøttulíð 9 í Havn. Húsbóndin Jóhan Isholm stendur undir børu. Húsmóðirin Jórun Arge varð til moldar borin fyri góðum ári síðani.
Tað gingu bara nakrir fáir dagar frá tí, illkynjað sjúka var staðfest hjá Jórun í fjør heyst, til hennara dagar vóru taldir. Jóhan hevði verið illa fyri og á sjúkrahúsi nakrar ferðir, áðrenn hann legðist fyri gjáramorgunin.
Kært barn har mange navne. Jóhan varð eisini nevndur bæði Hanni og Kúlli. Hetta seinna, tí hann var so krúllutur. Hann var fimm ár eldri enn Jórun. Tey giftust í 1969. Tíðliga í sjeytiárunum keyptu tey húsini í Brøttulíð, og har vuksu synirnir Erling og Páll upp.
Vit sótu mangan væl í Brøttulíð. Har var altíð opið høgtíðir og hátíðardagar eins og gerandisdagar. Skyldfólkið í bæði borð hittist saman við vinfólkum teirra. Søgurnar vóru nógvar og orðaskiftini bæði mild og hvøss, alt eftir umstøðunum.
Hjúnini bæði høvdu sínar meiningar og smæddust ikki at siga tær. Bæði vóru áhugað í samfelagsmálum sum heild og ikki minst í mentamálum. Jóhan varð einar tvær ferðir valdur í Líkningarnevndina í Havn fyri Tjóðveldisflokkin við sera stórum atkvøðutali. Tað harmaði hann, tá hetta álitisstarv glapp honum av hondum.
Foreldur hansara Elisabeth og Erling Isholm búðu Undir Ryggi. Har vaks Jóhan upp saman við bróðrinum Árna og systrini Marjun. Mamman var Gaard úr Sjúrðargarði í vøkru og søguríku bygdini Fámjin og pápin sonur tann legendariska blaðstjóran og listarmannin Kristin Holm Isaksen, nevndur Kristin í Geil.
Geilarmenn og Argjabrøður av somu rót
Hanni visti væl um ættirnar. Geilarfólkið hevði ein strong út á Argir, hagar Jórun eisini hevði ættarbond. Anna, elsta dóttir niðursetumannin Andrass á Argjum, giftist Poul Isaksen í Geil í Havn. Anna var systir Niels L. Arge, sum fyrstur fekk sær hetta eftirnavn.
Eftirkomarar hjá Nielsi vóru argjabrøðurnir, sum vóru serliga kendir sum smiðir. Eftirkomarar hjá Onnu gjørdu eisini vart við seg innan handverk og list. Tvey børn hennara vóru frammarlaga, tá brøðrasamkoman tók seg upp í Føroyum. Sonurin Dia í Geil var fyrsti føroyingur, sum varð doyptur baptistur, og dóttirin Elspa giftist trúboðaranum Williami Sloan.
Geilarmenninir og argjabrøðurnir arbeiddu nógv saman. Tað gav at býta, tá Kommunuskúlin á Vaglinum varð bygdur miðskeiðis í 1890unum. Tá var ætlanin, at hann skuldi gerast úr timbri, men argjabrøðurnir buðu sær til at gera hann úr rætthyrntum gróti og vunnu kappbjóðingina.
Jákup Andrias og Petur Arge stóðu fyri grótlaðingini og systkinabarn teirra Djóni Isaksen í Geil stóð fyri timburarbeiðnum. Tað er ikki at taka munnin ov fullan, at teir her settu ein varða eftir seg, sum eftirtíðin í Havn hevur virt.
Tikin úr leikum
Tá Jóhan hevði tikið realprógv, fór hann at starvast á Telegrafstøðini á Tinghúsvegnum. Har var hann í mong ár. Í 60unum vildi hann einaferð royna okkurt annað og fór í starv sum teknikari í útvarpinum eitt skifti og síðani hjálpti hann til saman við øðrum. Tikin úr leikum í mongum kynstrum. Vit vóru saman í mangari ferð, eitt nú til olympiskar leikir í Munchen í 1972.
Í 70unum kallaði Strandferðslan á hann. Har var rívandi menning á sjógvi og landi og í luftini. Hann fylgdi við til Smyril Line, tá hetta felag tók uttanlandssiglingina upp á seg við “Norrønu”. Tað vóru spennandi og avbjóðandi tíðir.
Í 80unum var Jóhan aftur í útvarpinum sum bandgoymsluvørður. Seinni í ymsum størvum. Móti endanum framvegis álitismaður hjá Strandfaraskipum Landsins í ávísum málum og stundum á vakt hjá sjóbjargingini á Telegrafstøðini.
Hornblásari og kokkur
Jóhan hevði listargávur. Alin upp til horntónleik frá barnsbeini. Spældi leingi fyrstu kornett í Havnar Hornorkestri á døgum Palla Christiansens og Ludvig Breckmanns. Í HH var hann bæði nevndarlimur og formaður. Stóð eitt nú á odda fyri spennandi tourné til Skandinavia við Strandfaraskipinum “Dúgvuni”. Eitt ódnartak, sum hepnaðist væl.
Honum dámdi væl at tekna. Hann var hugaður fotografur og framkallaði eisini myndir, tá hann var uppi í at gera myndablaðið Eygað, sum hann stundum breyt um við stórum hegni. Sum fulltikin fjarritari var hann sjálvsagt radioamatørur.
Á heimafrontinum dámdi honum væl at gera mat. Hann gjørdi allan mat, sum hugsast kundi, og honum dámdi væl at borðreiða hann fyri øðrum. Jú, í Brøttulíð 9 hevði maðurin nógv at siga í køkinum.
Dámdi avbjóðingar
Jóhan Isholm var vitandi og viðkvæmur. Hann var eisini forvitin, skjótur og snildur. Alt nýtt og torført eggjaði hann. Tílíkar uppgávur fór hann undir við lív og sál. Men hann leiddist við endurtøkur. Tá kundi hann kasta frá sær og heldur leita upp ein annan setning, sum nýggj avbjóðing var í.
Eftir Jórun og Hanna sita synirnir Erling og Páll. Báðir við akademiskari útbúgving, sum fyri meginpartin er tikin í Føroyum. Báðir eru undirvísarar á hægri stigi og hava lagt hvør síni bókaverk úr hondum.
Erling býr í Havn, meðan Páll saman við konuni Rannvør og barnaflokkinum býr úti í Grógv í Syðrugøtu. Tey hava sett búgv í húsum, sum eina ferð vóru barnaheimið hjá ommuni Petru og seinni í mong ár friðskjól hjá okkum øllum - ikki minst foreldrum teirra og ommuni og abbanum Niels Juel.
Friður veri við minninum um svágin Jóhan Isholm og systir mína Jórun. Skjótt er Harranum um.
Jógvan Arge
---


text:
Bókasavnið
Bókasavnið á Glasi í Hoydølum liggur í stovuhæddini í høvuðsbygninginum, til vinstru, um tú fert inn gjøgnum høvuðsdyrnar. Bókasavnið veitir næmingum og lærarum tilfar og hjálp við at leita eftir tilfari til uppgávur, knýttar at undirvísingini.
- Upplatingartíðir
-
Bøkur til láns
Bøkurnar eru skrásettar í forritinum Aleph. Vit hava 10-talsskipanina, so at allar bøkur hava eitt nummar frá 0 til 100. Tó eru fagrar bókmentir bert merktar fb.
-
Filmar og annað tilfar
Filmar
Vit hava filmar á VHS og DVD. Spælifilmar eru skipaðir eftir máli: enskt, týskt, franskt, spanskt, danskt og norðurlendskt. Tað ber eisini til at leita í skrásetingini Moviemanager eftir evni t.d. rasima og kríggj.
Greinir og ummæli
Bókasavnið hevur útklipp úr føroyskum og donskum dagbløðum um bókmentir, tónleik, list og onnur evni. Bókavørðurin hevur “greinasavnið” í telduni hjá sær.
Leita eftir tilfari
Í høgra borðið her á síðuni eru tveir knøttar.
Fyrri knøtturin – Leita á bokasavn.fo – leiðir teg til síðu, har tú kanst leita í øllum tí, sum finst á føroyskum bókasøvnum – ein tænasta undir Landsbókasavninum.
Seinni knøtturin – Leita á ebi.fo – leiðir teg til Elektroniskar Bókasavnstænastur á Interneti – EBI


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Fjalsvegur
Væntandi verður spreingiarbeiðið liðugt í hesi vikuni. Tá kann ein meira endaligur arbeiðsvegur vera lagdur fram við arbeiðsøkinum. Arbeiðsvegurin vil størsta partin av tíðini verða opin fyri vanligari ferðslu.
Arbeiðið við laðing av stuðlamúri fram við Ovara Vegi byrjar eisini í hesi vikuni. Hetta kemur at nerva ferðsluna eftir Ovara Vegi, soleiðis at vanliga verður bert niðara akbreyt tøk, og til tíðir verður ikki koyrandi framvið. Laðing fram við Ovara Vegi verður mett at verða liðug mitt í januar mánaða 2008.
Vegurin frá húsunum hjá Oyvildi Haldansen og úteftir er við at verða liðugur. Arbeiðið við at leggja niður leiðingar í uttara enda kemur at byrja rættiliga skjótt. Byrjað er eisini uppá íbindingarveg til hús millum Hallarveg og Fjalsveg.
So við og við sum stuðlamúrarnir verða liðnir, verður møguligt at geva vegnum í innara enda skap og síðan koma í gongd við arbeiðið við at leggja niður leiðingar.
Uppbygging av vegi, gøtu og gongubreyt við bilverju, gøtuljósum og øllum leiðingum verða liðug áðrenn 1. apríl 2008. Grótlaðing fram við ovara borði verður liðug fyri 1. august 2008.
Broytingar
Fleiri orsøkir eru til, at Fjalsvegur er nakað seinkaður.
Benið í svinginum er ynskt broytt, soleiðis at kontursprongt er fyri áunum, og soleiðis at
Kostnaðurin fyri hesa broyting er 255.000 kr.
Vegurin er hækkaður í uttara enda, fyri at betri atgongd skal verða til húsini. Kostnaðurin av hesari broytingini er 190.000 kr.
Hildið var, at tað var skilagott at gera ein íbindingarveg oman til húsini hjá Petur
Verðandi vegur er gjørdur úr sera vánaligum tilfari, sum ikki kundi endurnýtast, men ístaðin er neyðugt at koyra tilfarið burtur. Kostnaður 220.000 kr.
Í innara enda er rættiliga høgt frá vegnum upp til ovaru húsini, og varð avgjørt at broyta vegin, soleiðis at í staðin fyri gongubreyt verður løgd gøta frá Fjalsvegi oman til Ovara Veg.
Frammanundan varð mett, at føst hella kom at vera stutt undir vegnum í innara parti, men neyðugt er í staðin at gera stuðlamúr fram við vegnum.
Samanlagt kemur hendan broytingin at kosta 400.000 kr.
Harafturat hava verið ymsar eyka útreiðslur til fyribils trappu, hegn, eyka prosjektering - higartil upp á umleið 200.000 kr.
Mett varð, tá sáttmálin varð undirskrivaður, at samlaði kostnaðurin kom at verða 5,7 mill. kr. - goldin yvir 3 fíggjarár.
Nú verður mett, at samlaði kostnaðurin verður 6,8 mill. kr.
Atgongd
Fjalsvegur verður væntandi opin sum arbeiðsvegur frá hesi vikuni og frameftir. Fyrstu tíðina verður stongt í styttri tíð um dagin í samband við planeringsarbeiðið, men eftir arbeiðstíð vil vegurin verða opin fyri ferðslu.
Tað eru gjørdar ábøtur á gøtuna millum Fjalsveg og Ovara Veg, og verður dentur lagdur á, at hendan gøtan altíð verður nýtilig, til endaliga gøtan verður klár at taka í nýtslu.
Í uttara enda verður gjørd trappa at sambinda gøtu frá Hallarvegi niðan til nýggja íbindingarvegin við Fjalsveg. Trappan verður liðug í fyrru helvt av november mánaða.
Gøtuljósini eru 1. november fingin í rættlag fram við Ovara Vegi og við gøturnar báðar.
Gjørt verður vart við, at Fjalsvegur, íbindingarvegurin, partur av Ovara Vegi og gøturnar eru arbeiðsøki, og neyðugt er tí at vísa varsemi.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Barnaverndartænastan
Barnaverndartænastan fyri Eysturkommunu og Fuglafjarðar kommunu
Møguleiki er fyri at fáa samband við Barnaverndartænastuna alt samdøgrið.
Barnverndartænastan: tlf. 23 80 55
Vakttelefonin eftir arbeiðstíð: tlf. 23 80 59
Teldupostur: barnavernd@fuglafjordur.fo
Upplatingartíðin er frá kl. 9.00 til kl. 15.00.
Bygdirnar/býirnir, sum hoyra undir deildina í Eysturkommunu og Fuglafjarðar kommunu eru Norðragøta, við Gøtugjógv, Syðrugøta, undir Gøtueiði, Leirvík, Fuglafjørður, Kambsdalur og Hellurnar.
Starvsfólk:
Leiðari fyri barnaverndartænastuna er Ingi Hansen, tlf. 23 80 56.
Teldupostur: ingi@fuglafjordur.fo ella barnavernd@fuglafjordur.fo
Súsanna Gaard, sosialráðgevi, tlf. 23 80 57
Teldupost: susanna@fuglafjordur.fo
Lenny Dalbø Jacobsen, málsviðgeri, tlf. 23 80 58
Teldupost: lenny@fuglafjordur.fo
Í Barnarverndarnevndini sita:
Hugo Leo (formaður)
Sigga Óladóttir
Elin S. Olsen
Diana Hansen


text:
Boðtænastan
Hvussu ofta kann eg fáa boð umvegis Boðtænastuna?
Tú velur sjálv/ur, hvussu ofta tú ynskir at fáa boð umvegis Boðtænastuna. Tú kanst t.d. velja at fáa boð hvønn dag ella eina ferð um mánaðin.
Hvussu tekni eg meg til Boðtænastuna?
Tú teknar teg til Boðtænastuna í Netbankanum ella við at seta teg í samband við okkum. Um tú enn ikki hevur stovnað Netbanka, kanst tú bíleggja Netbankan her. Tað er tó ikki ein treyt, at tú skalt hava Netbanka fyri at tekna teg til Boðtænastuna.
Hvat er Boðtænastan?
Boðtænastan er ein tænasta, sum kann geva tær boð umvegis sms ella teldupost, tá broytingar eru á kontu tíni. Tað kann t.d. vera, tá lønin kemur á kontu, ella tá inn- og útgjøld omanfyri eina ávísa upphædd eru.
Hvørji boð kann eg fáa umvegis Boðtænastuna?
Tú velur sjálv/ur, hvørjar upplýsingar tú fært umvegis Boðtænastuna. Tað kann t.d. vera, um peningur verður inngoldin á tína kontu, ella um saldan fer undir ávísa upphædd. Tú velur, hvørjar upplýsingar tú ynskir, tá tú teknar teg til Boðtænastuna.
Hvussu fái eg boð við Boðtænastuni?
Í Netbankanum kanst tú velja, um tú ynskir at fáa boð umvegis sms ella teldubræv.
Kann eg frámelda Boðtænastuna, um eg vil?
Tú kanst altíð frámelda Boðtænastuna, um tú ynskir tað.
Hvør er kostnaðurin fyri at brúka Boðtænastuna?
Sí galdandi prísir í prísbók okkara.


text:
Regin Dahl var føddur í Sandágerði í 1918 og andaðist 2007. 15 ára gamal fór hann til Danmarkar at ganga í skúla og tók studentsprógv á Sorø í 1937. Síðani búði hann bara stutt skifti í Føroyum.
Stóran part av ævi síni starvaðist hann sum forlagsráðgevi hjá danska forlagnum Gyldendal. Umframt at yrkja hevur hann eisini smíðað mong løg. Hann er ein av okkara mætastu yrkjarum og hevur givið nógv yrkingasøvn út. Í 1973 og 1979 fekk hann Mentanarvirðisløn M. A. Jacobsens.
Lívssøga:
Hann varð borin í heim í Sandagerði í Tórshavn 1918, sonur Jákup Dahl, próst, og Mariu, ið var dóttir gitna tónleikalæraran, Bakar Hansen.
Aftan á barnaskúlagongd í Havn leitaði hann í 1934 niður á Sorø lærda skúla, har hann tók studentsprógv í 1937. Veturin 1937/38 var hann heima í Føroyum, fór síðani aftur til Danmarkar og tók upp lestur við lærda háskúlan í Keypmannahavn, las fagrar bókmentir og norrønt. Í 1947 tók hann við ráðgevarastarvi á bókaforlagnum hjá vinmanninum, danska yrkjaranum Ole Wivel - og seinni, tá hetta forlagið í 1953 gav seg undir Gyldendal, fylgdi Regn við og starvaðist til fyri stuttum sum handritametari og ráðgevi har.
Átjan ára gamal gav Regin út fyrsta yrkingasavn sítt »í útlegd«, og hetta hugtakið »útlegdin« man vera mest umrødda evni, tá røtt hevur verið um yrkjaran Regin Dahl. Útlegdarárini kámaðu ongan-tíð heimatúnini:
»Gekk eg mær í skýming millum hjalla
aldudráttur váganna hoyrdist valla,
roykur av tvøsti
og gomlum køsti
lýsti meg í kall millum kalla«
og sjálvt tá útlegdarskeiðið rundar fjórða tíggjuára skeiðið varar hann av sínum dreingjalendi, ið eina ferð var:
»Men allir teigar eru týndir
og fjøran burtursprongd -
hvar skalt tú vistast,
hvønn vilt tú vitja
í hesi húsatrongd?
Her eru allar traðir taktar
og f jøran ikki longur gongd -
alt dreingjalendið,
øll heimakensla -
Tín ævigøta er betongd!«
Hann doyði í 2007.
Bókmentaverk:
Hóast Regin Dahl fyrst í Varðanum, seinni í »Jólum uttanlendis« og »Útiseta« gjørdi vart við seg við frálíkum prosapettum, so man eftirtíðin fara at meta hann sum lyrikara burturav.
Fyrstu yrkingarnar - fimm í tali - ið komu í Varðan 1936 brugðu lítið frá tí, ið t.d. Jóannes bóndi, Janus og Hans Andrias høvdu skapað fyrr, men longu tá fyrsta savnið kom, í 1937, varð hann av røttum skírdur nútíðarskald, og frægur skaldametari tók soleiðis til: »Harumframt tykir mær hann at vera inniligari í skoðan sínari av føroyskari natúr enn vant er at vera«.
Síðani eru átta søvn komin frá hond Regins, og hann hevur við teimum dyggiliga endurnýggjað føroyskan bundan skaldskap bæði innihaldsliga, formliga og málsliga.
Regin Dahl er fjøltáttað skald, inniligur náttúrulýsari, hann yrkir um sársakan, angistina og menniskjans óendaliga einsemi.
»Bólstað á berum gólvi
fann eg mær mangan
fullur og ferðamóður -
hvat er tað øðrvísi
undurið hetta
enn gestur á fjøl?«
Hann er frálíkt ástarskald, djarvur í ástarlýsingum, ivast stundum í átrúnaðarmálum, men skapar so í takklæti fyri lívið, í sonnum feginsrúsi, hesi ørindi:
»Ikki komi eg til tín, Gud,
tí eg eri ræddur og móður,
og tí lívið man veg við ovbyrði knýggja—
ikki komi eg at krógva meg,
at leita mær skýli undan hóttum -
Men eg komi til tín,
tí lívsfrøin spríkir í hvørji æðr,
tí sælan syngur í mær -
í fagnar takksemi komi eg
av tí at eisini mær untist
at støðast um stund
her við dagsins strond,
meðan seiður springur
og rakað verður saman
í brekkum fyri nátt«.
Vit kunnu ikki siga, at Regin er politiskur yrkjari. Hann hevur ongantíð í skaldskapi sínum tikið støðu til flokspolitikk - smáligt klandur og brigsl, men samfelagsgongdini hevur hann givið gætur, bæði tá um Føroyar og um stórheimin er at røða, tað er hann, sum speiliga sýnir fram »fremsta framtakskappa landsins«, sum annað jólakvøld dansar gólvleysur, men í sama andadrátti spyr:
» ---er ikki hugf arsligt
her í nýggjum skála
væl - um ikki sjálvgjørdum«
tað er hann, ið letur vietnamesisku mam-muna í bumburegni og eiturfoni eymkandi spyrja:
»hvar skal eg skýla tær
barnið mítt?«
og tað er hann, sum eirindaleyst vísir okkum á, at meðan vit doyggja í ováti, doyggja brøður og systrar okkara í hungri,
»Her brenna feginsljós,
her dansa allir deia,
her fært tú f jós í dós -
men tey sum einki eiga?
Tey grulva fram í deyðreyðum dusti
við tandari vomb.
Her deilast druknir sellar
um tálg og veðurlomb.
Stokkið hold, neytakníggi,
eygnaholini tøgin og tóm -
her dansa feginskallar
við kenning og í spenniskóm«.
Við skiftandi stevi, orðasmíði og hepnum orðasamansetingum endurnýggj-aði Regin føroyskt yrkingarlag. Kanska er tað aftur her útlegdin langa, ið fekk hann at leggja sær so nær. Málsligi áhugin kemur frálíka væl til sjóndar í heitunum, hann gav søvnum sínum, vit nevna her nøkur teirra:
»Beltisgyrði« bandið, sum bakkamenn hava um miðjuna at heingjafuglin í,
»Óttukvæði« fyrsti morgunmessusongur munkanna,
»Gongubitar« bitar, ið menn høvdu við sær á hagagongu, t.d. á fjalli,
»Sneisaboð« týdningarleys ørindi,
»Tríkirni« akur við vantrivnum
»Eftirtorv« torv, ið sløðist eftir á heiðini.
Í síni eyðmýkt læt Regin Dahl hetta ørindið »Til málið« vera inngangsljóð í einum av søvnunum:
»Ungur á aldri
og yngri í hyggju
gekk eg um teg
gjøðin og gáloysin -
men eg yndaði teg
sum andans skepnu -
fjal misbrot míni
í míni ást«.
Vissa kunnu vit yrkjaran um, at mis-brotini eru eingi at fjala. Harafturímóti skyggir málsliga ást yrkjarans í hvørjari reglu í skaldskapi hansara.
Tað er fornur føroyskur siður at bera upp gátur, flyta fram orðatøk og hittinorð. Hesin siður man hava hugtikið Regin, og í 1944 læt hann av hondum *hittinorðasavnið »Leysasøkk«, búgvin lívsvísdómur sagdur av inntonktum unglinga.
»Tungt er at missa, tá ein hevur átt,
tyngri aldrin at eiga«.
Janus skrivar kanska FÍNARI føroyskt -
men Hans Andrias skrivar í hvussu so er
fínari FØROYSKT enn hann.
»At noyðast tað ein ikki vil -
at vilja tað ein ikki kann -
at kunna tað einum ikki nýtist - huff«
Enn er at nevna, at Regin eisini var virkin og frálíkur tónasmiður, sum sjálvur bar fram løg síni, m.a. á tveimum L.P.-plátum: »Barnarímur Hans Andriasar«, »Lukkurímur og fagnarljóð« og einari E.P.-plátu.
Av seinnu útgávunum kunnu nevnast:
Rekagrót, yrkingar 1985.
Elliskekar, einbýlisljóð, yrkingar 1988.
Vit ið aftaná koma. Strøttlingar, 1993.
Upp til 1940-leitið er fosturlandsyrking við rími og regluligum ørindislagi nógv hin vanligasti yrkingarháttur í føroyskum skaldskapi. Eisini yrkjarar úr yngri ættarliðum halda seg á tráddum gøtum: Karsten Hoydal, ið 20 ára gamal stígur fram í Varðanum, 1932, og Regin Dahl, sum 18 ára gamal leggur til brots í sama tíðarriti, 1936.
Hesir báðir eru høvuðsnøvnini, ið mynda fýratiárini á lyriska økinum; teir bróta við og við við gamlan yrkingarhátt og lyfta formliga og innihaldsliga føroyskan bundnan skaldskap eitt stig fram á leiðina.
Á vári í 1940 hertóku týskarar Danmark, og hetta skapti her heima á landi eina ótrygga støðu, tí øllum var greitt, at ikki kundu Føroyar nú stýrast úr Danmark sum frammanundan.
Tjóðin var sum so mangan í tvíningum.
Ein partur vildi beinan vegin hava føroyskt ríki sett á stovn, føroyingar skuldu sjálvir taka ræðið í landinum fult út og skipa fyri í øllum viðurskiftum, meðan annar partur tók undir við amtmanninum, sum vildi leggja ábyrgdina fyri landsins stýri á løgtingið sum fólksins valda umboð og á amtið sum umboð fyri danska ríkið.
Trætan varð í fyrstu atløgu loyst, við tað at Bretland hersetti Føroyar við tí lyfti, at hermenninir skuldu takast aftur, tá ið kríggið var endað.
Hersetingin vardi í fimm ár, og tá ið hon í 1945 var lokin var øllum greitt, at ikki bar til at fara aftur í gomlu amtsstøðuna, sum verið hevði í gildi upp til 1940.
Einki úrslit spurdist burtur úr samráðingum millum danskar og føroyskar politikarar, og í 1946 setti danska stjórnin fram uppskot um eina fólkaatkvøðu, sum skuldi haldast 14. september hetta árið.
Úrslitið av fólkaatkvøðuni var, at ein meiriluti atkvøddi fyri loysing, meðan tey, ið atkvøddu fyri danska stjónaruppskot-inum, vóru í minniluta.
Hetta úrslit skapti mikla øsing, tingið varð sent heim, og aftur fóru føroyskir politikarar til Danmarkar. - Úrslitið av teirra samráðingarroyndum var heima-stýrislógin, sum varð sett í gildi 1. april 1948.
Minni enn so allir føroyingar vóru nøgdir við gongdina hetta trýára skeiðið eftir krígslok, og misnøgdin hevði m.a. við sær, at Tjóðveldisflokkurin sá dagsins ljós; hann stillaði upp á fyrsta sinni til løgtingsvalið í 1950 og fekk tveir mans valdar.
Samfelagsliga henda eisini stórbroytingar hetta 10-ára skeiðið. Heimsbardagin hevði tað við sær, at eftirspurningurin eftir feskfiski var alstórur í Onglandi, prísurin fór tí upp stórliga, og at kalla allur føroyski fiskiflotin legði seg eftir at flyta ísfisk - fyri tað mesta keyptur í Íslandi niður á bretska marknaðin.
Hesin starvsháttur kravdi lítið manningartal, og hetta hevði við sær, at fleiri fiskimenn løgdust uppi, tó fekst so við og við tann skipan í lag, at menn helst ikki máttu vera við meira enn tveir túrar í senn.
Hetta var vandasigling, og nógvir vóru teir, ið bøttu við lívinum; hesi fimm árini fórust 24 skip við tilsamans 124 monnum av krígsávum.
Stórur eftirspurningar og lágt manningartal hevði við sær øktar inntøkur hjá tí einstaka, men veruliga gullið spann reiðarin, sum heima í flógvari skrivstovu sá peningin fløða í kassan, meðan fiskimaðurin gantaðist við deyðan á havinum breiða.
Hetta var í mangar mátar ein avlagað tíð, og sum vera man hava høvundar okkara roynt at lýst hana, vit nevna *skaldsøguna »Í Sortanum« hjá Williami Heinesen, *sjónleikin »Og tó skínur sólin« hjá Valdemar Poulsen og *stuttsøguna hjá Heðini Brú »Tvinnir eru kostirnir«.
Tá heimsbardagin brast á, og alt samband Danmarkar og Føroya millum varð kvett, vóru nógvir ungir føroyingar staddir í Danmark í lestrarørindum. Fyrra helming av fýratiárunum verður føroyskt mentanarlív tískil tvíbýtt, vit tosa um bókmentir, ið skaptar vóru av føroyingum í útlegd og um bókmentir skaptar av føroyingum heima á landi. Aftan á krígslok í 1945 kemur so dastið av teimum, ið virkað høvdu í Keypmannahavn útlegdarárini, heim aftur, og seta teir eisini dám á mentanarlívið heima á landi fýratiárini at enda, ja, summir heilt upp at okkara døgum.
Staddir í hersettum landi avbyrgdir frá heimlandinum funnu føroyingar fragd í at hitta landsmenn tíðum, og ongantíð hvørki fyrr ella seinni man samanhaldið føroyinga millum hava verið so gott sum hetta fimm ára skeiðið 1940-45.
Feløgini vóru mong og sera virkin: Føroyingafelag, Hitt føroyska kristiliga ungmannafelagið, Studentafelagið, Ungmannafelagið Oyggjaframi, Itróttafelagið, Róðrarfelagið, Føroyska kirkjuliðið, Talvfelagið, Listafelagið o.o.
Í 1941 varð farið undir útgávu av *tíðarriti, ið fekk navnið »Búgvin«. Blaðið var fjúrtandadagsblað, tað kom út regluliga við 24 nr. árliga fimm tey fyrstu árini, seinasta árið, 1946, komu út 19 bløð, hitt seinasta 1. oktober - góðar 14 dagar aftan á fólkaatkvøðuna heima í Føroyum.
Fimm mans stjórnaðu »Búgvanum« hesi seks árini. Jóannes Rasmussen úr Havn var blaðstjóri á fyrstu 5 bløðunum 1941, Sigurð Joensen frá Gjógv var blaðstjóri restina av 1941, 1944 og 1945, Hanus Vang (við Høgadalsá) úr Kaldbak 1942, Erlendur Patursson úr Kirkjubø 1943 og Dánjal Pauli Danielsen úr Miðvági 1946.
Tað varð alt fyri eitt væl umtókt, tá fólk tóku seg saman at geva hetta sambindingarlið føroyinga uttanlendis út. Haldaratalið øktist í hvørjum og var 580, tá pappírstrot steðgaði vøkstrinum. Haldarar vóru í Danmørk, Noreg, Svøríki, Týsklandi og Sveits. Eisini eydnaðist at fáa »Búgvan« til Føroya í stríðsárunum.
Í »Búgvanum« var orðið øllum frítt, og í alt hava eini 70 - konufólk og mannfólk - skrivað greinir í tað. Her varð mangt havt á lofti. Menn skrivaðu um fossamál, fiskiskap, landbúnað, ídnaðarmál, kola- og leirmál, peningamál, stjórnarmál, skúlamál, ítróttamál, menningarmál o.s.fr., ella við øðrum orðum um øll samfelagsmál - handlig og andlig. Har umframt komu í blaðið søguligar greinir, skaldsligar greinir, søgur, yrkingar, tíðindi úr Føroyum o.m.a.
Ikki var ókent tá heldur at geva út jólabløð. Í 30-árunum kom heima í Føroyum »Jól í Føroyum«. Bókadeild Føroyingarfelags gav í 1940 út heftið »Jól uttanlendis«, sum kom øll árini til og við 1944. Ritstjórar á jólablaðnum vóru Karsten Hoydal og Regin Dahl. Vit bíta »]ól uttanlendis« komu út í tíðarskeiðinum 1940-44. merki í, at prósturin og Føroyavinurin Gudmund Bruun (1891-1956) skrivar inngang í øllum fimm heftunum, meðan Chr. Matras og Trond Olsen lata væl av tilfari.
Av øðrum tíðarritum, hetta umhvørvið skapar, nevna vit »Samfelagsrit«, sum Erlendur Patursson stjórnaði og sum kom út fýra ferðir í tíðarskeiðinum 1945-1952, og »Útiseta« árbók Føroyingafelags í Keypmannahavn, sum kom út árini 1945-1952 við Karsteni Hoydal og Christiani Matras sum ritstjórum.
Úr: Árni Dahl: Bókmentasøga I-III. Fannir. 1980-83.


text:
Sorgætlan fyri Skúlan í Eysturkommunu
1. Deyði hjá foreldrum og systkjum:
- Flokslærarin kunnar leiðsluna og lærarar um tilburðin
- Flaggið verður vundið á hálva stong
- Flokslærarin kunnar flokkin um tilburðin og tosar um andlátið
- Um systkin eru í øðrum flokkum, verður felags mannagongd fylgd í øllum avvarðandi flokkum
- Greiða næmingunum frá, at sinnalagið hjá barninum, sum hevur mist/ber sorg, er ójavnt.
Vera um næmingin ta fyrstu tíðina aftaná.
2. Sjúka við deyða sum fylgi hjá foreldrum:
- Flokslærarin/toymið tosar við avvarðandi og kunnar seg um støðuna
- Í samráð við heimið, kunnar flokslærarin/toymið flokkin um støðuna
- Greiða næmingunum frá, at barnið, sum hevur sjúk foreldur/ber sorg, hevur skiftandi sinnalag/atburð
- Hevur næmingurin onnur systkin í skúlanum, tosa allir lærarnir saman um støðuna
- Kunna næmingarnar um sjúkuna við at greiða teimum frá øðrum líknandi tilburðum, brúka ymiskt tilfar í undirvísingini, sum hóskar til akkurát hendan tilburðin
- Lærarin kann kunna seg hjá bókavørðinum um tilfar.
3. Tíðin eftir deyðan:
- Tíðin eftir deyðsfallið kennist tung og krevjandi fyri tey avvarandi. Stutt sagt: Lívið steðgar upp.
- Sorgin er ikki av eftir jarðarferðina, heldur tvørturímóti.
- Tíðin er døpur og orkukrevjandi hjá teimum avvarandi. Hetta sæst aftur hjá næminginum m.a. við einsemi og manglandi motivation.
- Umráðandi er, at næmingarnir í flokkinum eru kunnaðir um truplu støðuna hjá floksfelaganum
- Áftaná eina tíð eigur flokslærarin/toymið saman við heilsusystrini at meta um tørvin hjá barninum. (skal barnið hava sakkøna hjálp?)
4. Sjúka við deyða sum fylgi hjá næmingi
Hevur næmingurin verið leingi sjúkur
- Eggja børnunum í samráð við avvarandi foreldrum at vitja sjúka barnið
- Flokslærarin boðar leiðsluni frá, leiðslan kunnar lærarnar um støðuna
- Flokslærarin/toymið kunna flokkin
- Eitt ljós verður tendrað við borðið hjá deyða næminginum
- Flokslærarin saman við foreldrunum skipar fyri, at børnini fara at fylgja og vísa samkenslu við blómum, sangi ella/og tekningum
- Leiðslan kunnar næmingarnar um deyðsfallið til morgunsang
- Saman við kunningini fylgir eitt ritual.
- Flaggið verður vundið á hálva stong.
Doyr næmingurin brádliga
- Flokslærarin/toymið setur seg í samband við heimið fyri nágreiniliga at fáa at vita, hvat er hent, og hvussu støðan er
- Flokslærarin/toymið kunnar flokkin og lærararnar
- Morgunin eftir ella so skjótt til ber, kunnar leiðslan allar næmingarnar um hendingina og greiðir somuleiðis frá, hví flaggað verður á hálvari stong
- Saman við kunningini fylgir eitt ritual
- Umráðandi er, at næmingarnir í flokkinum fáa høvi at tosa um hendingina; tí er neyðugt, at flokslærarin er saman við næmingunum tann dagin, fyri betur á henda hátt at kunna práta, spyrja og vísa kenslur
- Lærarin saman við foreldrunum skipar fyri, at børnini fara at fylgja og vísa samkenslu við blómum, sangi ella/og tekningum
- Næmingarnir gera eina minningarbók um næmingin, sum heimið fær
- Eitt ljós verður tendrað við borðið hjá deyða næminginum
- Vitja á grøvini.
5. Tá lærari doyr
- Leiðslan kunnar lærarar og næmingar til morgunandaktina og hevur eitt ritual
- Flaggið verður vundið á hálva stong
- Geva familjuni tilsøgn um hjálp til ervið.


text:
21.3.08
Hello, Gerry!
Gerry Adams uttanfyri høvuðsskrivstovuna hjá Sinn Féin. Um hornið er Bobby Sands málaður á veggin. (Myndir: Birgir Kruse)
Belfast er í dag ein lagaligur býur. Møtir tú Gearóid Mac Ádhaimh, eisini kendur sum Gerry Adams, so heilsar hann kurteisliga. Eingin skundur, eingin órógv. Friður er fallin yvir Belfast. Eisini Vesturbelfast. Gerry Adams, sum er higani, hevur verið forseti Sinn Féins síðani 1983.
Eftir at hava svøltað seg í 66 dagar, doyði hin 27 ára gamli Bobby Sands í Maze (Long Kesh, H-Block) fongslinum 1981. Hann skrivaði bøkur og yrkti sangir. Kendasta er bókin One Day In My Life, sum veturin 1979 varð skrivað á "toilet paper with a biro refill...hidden inside Sands' own body", sum skrivað stendur á bls. 18 í 2001 útgávuni. Fyrsta útgáva kom í 1983. Fororðini skrivaði Gerry Adams, sum sjálvur sat í fangahúsi og leingi var bannaður at tala í BBC.
at 12:11 AM
Labels: ferðafrásøgn


text:
Í nærmastu framtíð, fær bóndin í Lamba Tórfríður Magnussen vitjan av sjónvarpsrásini ARD úr Týsklandi, sum skal taka upp film ímeðan bóndin og fjallmenn hansara fara á fjall á Eystursíðuni og á Mjóvanesi.
ARD er Tjóðar sendistøð Tysklands og indslagið skal sendast í sendingini "Weltspiegel" fyrst í novembur mánað, sum er ein av teimum týdningarmestu sendingunum hjá sendistøðini, við fleiri milliónum hyggjarum.
Tað verða 4 mans við í harkaliðnum og hevur Marc-Christoph Wagner, funnið Tórfríða gjøgnum Kunningarstovuna í Runavík, sum vísti holla tænastu og stóran áhuga fyri at fáa hesa heimskendu sjónvarpsrás á vitjan í Eysturoynni.
Vitjanin verður vantandi frá 18-24 okt. Tað lá ikki fyri hjá sjónvarpsfólkunum at koma fyrr. Tískil hevur Tórfríður latið nøkur av gimburlombunum ganga eftir, so at teir kundu fara eftir hesum lombunum ímeðan miðlafólki er her, so hyggjarnir fáa eina so natúrliga uppliving sum møguligt.
Tórfríður Magnussen, var mánadagin og týsdagin á fjalli í seinastu viku, og er so fyri sovítt liðugur við fjallgonguna. Tórfríður hevur hagarnar, Mjóvanes og Eystursíðuna í Lamba. Seyðurin á Mjóvanesi varð rikin síðsta mánadag. Farið varð frá húsum kl. 07.00 og allur seyðurin varð heimkomin í bygdina kl. 13.00. Á Eystursíðuna varð farið týsmorgun kl. 07.00 og allur seyðurin var í Lamba kl. 14.30. Tað gekk framúr væl at reka báðar dagarnar, og seyðurin var góður.
Mánadagin eftir raksturin á Mjóvanesi flettu teir nøkur 30 lomb og royndust hesi væl. Meðalvektin fyri veðurlombini var omanfyri 35 pund, og fyri gimburlombini omanfyri 30 pund.
Tøkan á Mjóvanesi var 100 seyðir og á Eystursíðuni var hon 110 seyðir.
Kjøtið á Mjóvanesi og Eystursíðuni er framúr vælsmakkandi. Hetta er vorðið fólki við Skálafjørðin kunnugt, og er tað tí ikki trupult at sleppa av við kjøtið.
Tórfríður, sum er ættaður av Glyvrum men búsitandi í Lamba, hevur eisini 26 mjólkineyt og er einasti mjólkibóndi í Lamba.


text:
- Tíðindi, mentan og ítróttur
Kringvarpið sendir Melodi Grand Prix
Leygarkvøldið fer danska Melodi Grand Prixið av bakkastokki. 10 sangarar trína á pall hetta kvøldið at kappast um luttøka í altjóða sang-kappingini Eurovision.
Millum tær 10 framførslurnar eru føroysku Carlsen-systrarnar.
Danmarks Radio hevur rættindi at senda tiltakið, og tað hevur ikki altíð eydnast Kringvarpinum at fáa rættindini uppá pláss til tíðina.
- Tað hevur verið øktur áhugi fyri tiltakinum í ár vegna føroysku luttøkuna. Tískil hevur eisini verið arbeitt miðvíst við at fáa rættindini í rætt lag, sigur Barbara Samulsen, leiðari á mentanardeildini í Kringvarpinum.
Tær tríggjar, Vanja Carlsen, Laila Carlsen og Barbara Chaparro, skulu framføra lagið "Standing up for Love", ið longu hevur fingið nógv rós frá tónleikaraummælarum.
Góðan Morgun Føroyar tosaði fyri stuttum við Kristian Joensen, sum hevur fylgt væl við í Melodi Grand Prix tey seinastu árini. Hann metir støði vera øgiliga høgt í ár, og heldur hann lagið hjá føroysku systrunum verða millum bestu sangirnar í ár.
Kringvarp Føroya samsendir tiltakið við Danmark Radio, ið byrjar klokkan 19 leygarkvøldið.
Tú kanst hoyra "Standing up for Love" hjá Carlsen við at trýsta her.
Sí eisini


text:
4/25/17
The Aristókrasía Project
The Aristókrasía Project er heitið á nýútkomnari og stak forkunnugari konseptplátu hjá íslendska tónleikaranum Úlfur Eldjárn. Sjálvur umrøður Eldjárn plátuna sum eina "retro-futuristiska konseptplátu" um rúmdarferðing, tøkni, tilgjørt telduvit, horvin utopia og framtíðina hjá mannaættini. Tónlistarliga er talan um eina hugfangandi samanrenning millum eldri synth popp og filmiskar strúkaraútsetingar.
Úlvur Eldjárn hevur áður gjørt vart við seg sum limur í frálíka synthesizer og orgul bólkinum Apparat Organ Quartet, ið hevur tvinnar plátur og eina remix útgávu á baki. Sum solotónleikari hevur Eldjárn skrivað tónleik til film, sjónleik og aðrar miðlar, men sambært honum sjálvum dámar honum best at hugsavna seg um egnar kreativar verkætlanir. Í grein í The Reykjavík Grapevine greiðir Eldjárn frá, at Aristókrasía verkætlanin byrjaði sum eitt stað at sleppa av við hugskot, ið hvørki hóskaðu seg til AOQ ella til hansara virksemi sum tónaskald.
Við tíðini gjørdist útgávan til eina konseptplátu, ið sameinir analogar synthesizarar og klassiska instrumentering. Sjey løg eru á plátuni, og áðurnevnda Grapevine greinin inniheldur eisini eina lag-fyri-lag gjøgnumgongd av teimum. Her fæst m.a. at vita at lagið 'Blue Eyes' er íblást av talvtelduni Deep Blue, ið sigraði á Gasparov á sinni, og at lagið 'Poyekhali!' er ein fagnaður til russiska kosmonautin Yuri Gagarin, ið var fyrsta menniskja í rúmdini. 'Poyekhali!" merkir "kom avstað!" á russiskum, og hetta vóru síðstu orðini hjá Gagarin áðrenn take-off.
Sci-fi bókmentir hjá Ryan Boudinot og Philip K. Dick spæla eisini ein leiklut, og sum heild eru vit stødd í teirri farnu framtíðini. Retro futurismuni. Sjeynda og seinasta skering 'Bon Voyage' er ein heilsan til ómannaðu rúmdarførini Voyager 1 og 2, ið vóru send avstað í 1977 og sum í dag ferðast úti millum stjørnurnar. Á báðum førunum er eitt eintak av "gyltu plátuni", ið er eitt savn av ljóðum, myndum og data frá jørðini (Blind Willie Johnson og Chuck Berry eru við, og hesum er ávísur uggi í).
Úlvur Eldjárn er ikki einasti AOQ limurin, ið hevur eyðmerkt seg við soloútgávum. Av hinum limunum er tað allarhelst nú fyrrverandi limurin Jóhann Jóhannsson, ið er hevur vakt mest altjóða ans. Hann hevur útgivið eina røð av væleydnaðum soloútgávum, umframt filmstónleik til stórar filmar sum eitt nú Arrival (2016), Sicario (2015), The Theory of Everything (2014) og Prisoners (2013). Jóhannsson hevur eisini tónleik í umbúna til uppkomandi og nógv umrødda Blade Runner 2049.
Tað eru longu 15 ár síðani eg gjørdist fjeppari av Apparat Organ Quartet. Á heysti í 2002 fór eg til Reykjavíkar við tónleikabólkinum Clickhaze, og vit hoyrdu m.a. Apparat framføra á nú søguliga spælistaðnum Grandrokk. Tað var ein framúr konsert, og eg ognaði mær debutplátuna á fløgu og fekk autografar signeraðar á hana. Árið eftir var eg við til at vinna Prix Føroyar við tónleikabólkinum Gestir, og ein av vinningunum var luttøka á konsert í Norðurlandahúsinum á Listastevnuni 2003. Hinir luttakandi bólkarnir vóru Apparat Organ Quartet úr Íslandi og The Cleaning Ladies úr Finnlandi. Apparat lántu onkran synth frá mær, og tað gjørdi tað ikki minni spennandi.
Tað sum hugtók við hesum bólki var, at teir leiktu drívandi orkumiklan rokktónleik og kosmiskar balladur á urgur og synthesizarar. Í so máta var talan um eina samanseting av tí kenda og tí ókenda. Ikki heilt ólíkt týsku Kraftwerk, ið avgjørt eru at meta sum andaligir forfedrar, men kortini við einum twisti. Apparat hava nevniliga ein góðan, gamaldags rokk trummuleikara afturat elektronisku tangentunum, og hetta gevur tónleikinum ein serstakan rokkandi dám. Stuttligt, eginsamt og íslendskt.
Hvussu enn er og ikki, so er The Aristókrasía Project tann soloverkætlanin frá limi í AOQ, ið hevur nógv mest til felags við tónleikin hjá júst AOQ. Huglagið er onkursvegna rættiliga líkt, og serliga eru tað synthesizer ljóðini, ið ganga aftur. Kortini hevur hesin tónleikurin ein meira filmiskan dám, óivað orsaka av strúkarunum, ið verða leiktir av íslendskari strúkikvartett. Eisini leikar slagverksleikarin Samuli Kosminen við á plátuni.
Stilistiskt og málsliga eru eisini felagseyðkennið. "Aristókrasía" er eitt rættiliga eyðkent Apparat'skt hugtak, og leiðir tankarnar á onnur hugtøk hagani. Eitt nú heitið á aðru AOQ plátuni Pólýfónía (2011), umframt heitini á løgunum 'Romantika' og 'Seremonia', ið bæði stava frá fyrstu AOQ plátuni frá 2002. Hetta kundi bent á at Eldjárn hevur ein rættiliga miðsavnandi leiklut í konseptuella heiminum hjá AOQ. Á hesi soloútgávuni hjá honum hevur alt fingið ein egnan dám við eyka denti á retrofuturistiska rúmdaraldartíð úr miðskeiðis í farnu øld. Sera dámlig og áhugaverd útgáva, ið styttir væl um stundir meðan bíðað verður eftir næstu Apparat Organ Quartet plátuni.
(sí eisini hugtakandi live KEXP framførslu, ið er viðfest niðanfyri).
4/18/17
Tevtonskur Týsdagur - Jaki Liebezeit (1938-2017)
Hetta er 5. bloggur í bloggrøðini "Tevtonskur týsdagur", ið setir sjóneykuna á góð krautrock nøvn. "Tevtonskt" er føroyskt fyri "teutonic", ið stutt sagt merkir "týskt" ella "germanskt".
JAKI LIEBEZEIT
Til umrøðu hesuferð er legendariski Can trummuleikarin Jaki Liebezeit, ið andaðist 22. januar 2017. Playlisti er viðfestur niðast.
Eg hevði upprunaliga ein Can blogg í umbúna til "Tevtonskan týsdag", men tá tað frættist at Liebezeit var farin um sýn gjørdi eg av at næsti bloggur í røðini skuldi vera til heiðurs fyri hesum meistarliga trummuleikara. Tískil havi eg sett saman eina røð av plátum og verkætlanum har Liebezeit leikar við. Ymisktháttað og gott alt samalt.
Liebezeit var ongantíð ein solo artistur, ið gav út í egnum navni, men hann hevur leikt á fleiri tiltiknum útgávum. Á ungum árum las hann jasstrummuspæl, og ráðini frá læraranum vóru "endurtak ongantíð". Jaki gjørdi tað øvugta og valdi sær endurtøkuna, repetitiónina, sum aðalmál og sereyðkenni. "Liebe zeit". Ja, hann elskaði sanniliga tíð og groovið var endaleyst. Hetta eyðkendi hansara spæl við Can.
Ein drúgvari gjøgnumgongd av Can verður goymd til eina aðru ferð. Kortini slepst ikki undan at nerta við okkurt av tí sum Liebezeit skapti við hesum slóðandi týska bólki, ið hevði sína stórtíð í 70'unum. Tveir sangarar myndaðu bólkin hetta tíðarskeiðið: amerikanski Malcolm Mooney frá 1968-1969 og japanski Damo Suzuki frá 1970 til 1974. Tá Suzuki fór burturúr sungu aðrir limir, og mest av øllum var Can eitt kollektiv av tónleikarum, har ongin einstaklingur var myndandi. Allir høvdu líka nógv at siga, og áherðslan var altíð á hitt kollektiva úttrykkið. Í grundini lá áherðslan á tað ljódliga, meðan alt tað visuella kom í aðru røð. Í so máta er bólkurin júst tað øvugta av Kraftwerk, ið eyðmerktu seg í sama tíðarskeiði við einum sera greitt defineraðum visuellum samleika.
CAN: Delay 1968 'Thief' (1968)
Plátan Delay 1968 kom í roynd og veru ikki út fyrrenn í 1981. Hetta er ein savnspláta við elstu upptøkunum hjá bólkinum, ið upprunaliga skuldu útgevast sum ein pláta við heitinum Prepare To Meet Thy Pnoom, men plátufelagið segði nei. 'Thief' er eitt av seigaru og vakraru løgunum á plátuni, og í 2000 hoyrdi eg Radiohead spæla eitt frálíkt live cover av sanginum í Keypmannahavn. Tað stuttliga er at tað ljóðar sera nógv sum ein Radiohead sangur, og hetta sigur helst nakað um tann ovurhonds týðandi íblástur, ið Radiohead hava fingið frá Can. Trummurnar í upprunaútgávuni eru eyðkent Liebezeit'skar.
CAN: Soundtracks 'Mother Sky' (1970)
Hin sálarliga óstabili Malcolm Mooney var ikki við í Can í langa tíð, og longu í 1970 gjørdist japanski Damo Suzuki nýggjur sangari í bólkinum. Liebezeit og bassleikarin Holger Czukay hoyrdu hann spæla á gøtuni ein dagin í München, og teir bjóðaðu honum alt fyri eitt uppí bólkin. Hetta merkti eisini eitt stílistiskt skifti frá sýrurokki til meira groove og repetitións grundaðan tónleik. Plátan Soundtracks umboðar skiftið og hevur bæði Mooney og Suzuki løg umboðaði. Á tí episkt jammandi 'Mother Sky' - eitt arketypiskt Can/krautrock lag - er tað Suzuki, ið syngur fyri. Liebezeit pumpar avstað frá fyrsta sekundi, og lagið er eisini eitt frummyndarligt dømi um sonevndu motorik rútmuna.
Can: Tago Mago 'Halleluwah' (1971)
Eitt høvuðsverk í Can diskografiini er Tago Mago frá 1971. Bassleikarin Holger Czukay tók plátuna upp í slottinum Schloss Nörvenich nærhendis Köln. Løgini er tikin upp live og síðani klipt og snikkaði til av Czukay. Íblásturin kom frá jassi sum t.d. Miles Davis (serliga Bitches Brew) og frá elektroniskum avantgarde tónleiki. Hetta er á mangan hátt hin mest radikala Can útgávan við longum ambient pettum og endaleysum groovi. 'Halleluwah' er eitt talandi dømi í so máta. Lagið er 18 1/2 minuttir til longdar og fyllir alla síðu 2 av teirri dupultu LP'ini. Liebezeit leggur treytaleyst frá landi við einum minimalistiskt hypnotiserandi groovi, og alt hitt sum hendir hendir rundanum. Markleyst.
Can: Ege Bamyasi 'Vitamin C' (1972)
Kennarar eru ikki samdir um hvørt Tago Mago ella Ege Bamyasi, ið kom árið eftir, er besta Can plátan. Báðar eru góðar, tað er bæði vist og satt. Minimalistiski groovarin Liebezeit leggur framvegis botnin, og hinir skapa tekstur omaná. Fantastiska funk lagið 'Vitamin C' hevur seinni fingið eitt slag av endurburði sum soundtrack tónleikur, og seinast var tað at hoyra í frálíku og alt ov undirmettu Netflix røðini The Get Down. Røðin snýr seg um hvussu DJ mentan og disco tóku seg upp í New York miðskeiðis í 70'unum, og hetta týska (!) lagið frá 1972 riggar avbera væl í samanhanginum. Tað sigur eitt sindur um listarliga víðskygnið hjá Can.
Brian Eno: Before And After Science 'Backwater' (1977)
Tað er eingin loyna, at bretsku tónleikastjørnurnar David Bowie og Brian Eno høvdu góðar dagar í Týsklandi í 70'unum. Teir heintaðu sær miklan íblástur higani, innspældu tiltiknu Berlin trilogiina hjá Bowie í Berlin og serliga Eno samstarvaði við fleiri ymsar týskar tónleikarar í tíðarskeiðnum. Pláturnar Cluster & Eno (1977) og After The Heat (1978) eru dømi, har Brian Eno og teir báðir Dieter Moebius og Hans-Joachim Roedelius samstarva, og saman við NEU! gittarleikaranum Michael Rother samstarvaðu teir fýra undir heitinum Harmonia (Eno + Harmonia upptøkurnar komu tó ikki út fyrrenn nógv seinni). Á síni fjórðu solo plátu Before And After Science fekk Eno sjálvan Liebezeit við sær í upptøkuhølið, og hetta hoyrist m.a. á lagnum 'Backwater'.
Michael Rother: Flammende Herzen 'Karusell' (1977)
Eg havi áður havt Tevtonskan Týsdag um framúrskarandi gittarleikaran Michael Rother. Hann gjørdi veruliga vart við seg saman við trummuleikaranum Klaus Dinger í NEU!, umframt at hann eitt stutt skifti leikti við Kraftwerk. Seinni fóru Rother og Dinger hvør til sítt, og tá Rother í 1977 setti hon á soloyrkisleiðina sat Jaki Liebezeit handan trummurnar. Liebezeit leikar á fyrstu fýra soloplátunum hjá Rother, og tær eru allar góðar. Talan er um lyriskan og melodiskan instrumentaltónleik. Ikki líka radikalt sum eitt nú NEU!, men kortini avbera vakurt og inniligt. Ilt er at taka dagar ímillum hvør besta útgávan er, men her má í øllum førum okkurt við av solo debutini Flammende Herzen. 'Karusell' er eitt framúr gott dømi um melodiskt motorik a la Rother og Liebezeit.
Michael Rother: Sterntaler "Sterntaler" (1978)
Nú vit eru komin so gott í gongd má eitt Rother/Liebezeit lag við afturat. Hesuferð heitislagið av aðru Rother soloplátuni, Sterntaler, frá 1978. Eg dyrki tað sálmakenda í lagnum, tað ruralt naivistiska huglagið og samspælið millum analogar synthesizarar, el-gittara og trummur. Her kundu fyri tað eisini komið løg við av næstu tveimum Rother plátunum, tí Liebezeit leikar eisini á teimum og tær eru sum sagt frálíkar. Katzenmusik (1979) skal kortini hoyrast sum ein tematiskt samanhangandi heild, og Fernwärme er nakað fyri seg (tvær umboðaðar Rotherplátur er eisini nokk).
Phantom Band: Phantom Band 'For M.' (1980)
Tá Can fóru hvør til síðst í 70'unum stovnaði Liebezeit bólkin Phantom Band, ið upprunaliga var eitt slag av framhaldi av tí sum Can høvdu gjørt síðstu árini frammanundan. Seinni flutti Phantom Band seg yvir móti art rock. Holger Czukay úr Can var eisini við í hesum bólkinum, umframt limir úr bólkinum Dunkelziffer. Bólkurin lat tríggjar útgávur úr hondum: Phantom Band (1980), Freedom of Speech (1981) og Nowhere (1984). 'For M.' er eitt instrumentallag av debutplátuni frá 1980.
Eurhytmics: In The Garden "Take Me To Your Heart" (1981)
Áðrenn bretsku Eurhytmics gjørdust eitt víðagitið electro popp navn við 'Sweet Dreams (Are Made of These)' gjørdu tey sveimandi tónleik við psykedeliskum og krautrock íblástri. Hetta hoyrist serliga á debutplátuni In The Garden frá 1981. Plátan var framleidd av tiltikna framleiðaranum Conny Plank, ið m.a. arbeiddi við eini langari røð av krautrock bólkum. Afturat Liebezeit er Holger Czukay úr Can eisini við á plátuni. Á 'Take Me To Your Heart' leggur drívandi trummuspælið hjá Liebezeit ein hegnisligan botn.
Holger Czukay, Jah Wobble, Jaki Liebezeit: Full Circle 'How Much Are They?' (1982)
Full Circle er eitt samstarv millum Holger Czukay, Jaki Liebezeit og enska dub og punk bassistin Jah Wobble, m.a. kendur úr Public Image Ltd. Plátan hevur ein eksperimenterandi dám, og hóast ókend er hon í grundini ein lítil genistrika. Ein frálík samanseting av dub og krautrock hugløgum, ið er innspæld í legendariska Inner Space studionum hjá Can. Eg fann plátuna í Accord í Keypmannahavn einaferð, og keypti hana tí húsin sá feitur út og tí eg kendi tónleikararnar. Heimkomin angraði eg ikki keypið, tí plátan vísti seg at vera mikið hugtakandi. Avgjørt verd at kanna nærri (einans heitislagið finst á Spotify, sí leinkjuna undir myndini omanfyri um tú ynskir plátuna í fullari longd).
Jah Wobble, The Edge, Holger Czukay: Snake Charmer "Snake Charmer" (1983)
Eisini eitt eksperimenterandi samstarv frá fyrra helmingi av 80'unum. Útgávan nær kanska ikki somu hæddum sum Full Circle omanfyri, men hon er mikið áhugaverd kortini. Ikki minst tí at ongin annar enn U2 gittarleikarin The Edge leikar við, umframt Jah Wobble, Holger Czukay, Liebezeit v.fl., og so er hon framleidd av tiltikna diskaranum og framleiðaranum Francois Kevorkian.
(NB! Einasta lagið av plátuni, ið finst á Spotify er 'Snake Charmer (reprise)', og tí er tað lagið komið við á playlistan, hóast Liebezeit ikki spælir á tí. Annars er vert at tjekka plátuna í síni heild via leinkjuna undir myndini).
Depeche Mode: Ultra 'The Bottom Line' (1997)
Seinasta lagið hesuferð er av plátuni Ultra hjá Depeche Mode. Higani kemur lagið 'The Bottom Line', ið hevur Liebezeit við á percussion. Depeche Mode hava altíð havt eina hugbinding mótvegis tí týska - industrial, Einstürzende Neubauten, Berlin, Hansa Studios, krautrockur, Kraftwerk o.s.fr. Hetta er alt vovið væl og virðiliga inn í Depeche DNA'ið. Tí eri eg ikki kløkkur av at Jaki Liebezeit hevur verið við bólkinum í studio. Løgini á Ultra eru sein og seiglig í tempo, og ein grundkensla av hipp hopp liggur undir tí heila. Hipp hopp og týsk hugløg sum ikki einaferð. Hetta er í grundini ein av mínum yndis DM útgávum, og 'The Bottom Line' er ein av perlunum, ið goyma seg aftarlaga á plátuni. Á síðu B, so segði hin. Fyri nøkrum døgum síðani vóru 20 ár liðin síðani Ultra kom út. Soleiðis gongur tíðin uttan at vit varnast tað, og brátt eru vit her ikki longur, hóast tann góði tónleikurin livir víðari.
“It was never written, the music,” Liebezeit said of Can’s songwriting method. “There was no single composer in the band. Everything was composed in the studio like in a laboratory. We worked together and get some ideas and record it again and again until it develops. We thought writing on paper was finished. Now we write on tape.”
Subscribe to: Posts (Atom)


text:
Forfatter: FC Suðuroy
FC Suðuroy uppraðfestir gentu- og kvinnufótbólt
Eitt nýtt fótbóltsár byrjar í næstum og flestu feløg í landinum eru komin væl áleiðis í fyrireikingunum, soleiðis eisini hjá FC Suðuroy. Við nýggju umstøðunum í Marghøllini í Vági og…
Gerst limur í FC Suðuroy
Eitt nýtt spennandi fótbóltsár byrjar og fyrireikingarnar til eitt spennandi fótbóltsár eru komnar væl áleiðis. Nýggjur venjari og nýggir leikarar eru komnir til felagsliðið Suðuroyingar – og spennandi ætlanir eru…
B2-venjaraskeið í Vági
Í vikuskiftinum var B2-venjaraskeið í Vági, har Jón Pauli Olsen og Sigfríður Clementsen vóru instruktørar.
Video: Fyrsta venjing í Marghøllini
Týsdagin 30. januar 2018 var ein søguligur dagur í Marghøllini tá fyrsta fótbóltsvenjingin var í høllini. Fyrsta venjing var fyri U11 og U13 gentur og dreingir hjá FC Suðuroy.